text:
Shaila millum Garðarnar mátti tíverri melda avboð í dag; men hini fýra eru so komin norður og vestur í øllum góðum, saman við einum venjara, einum leiðara, einum fysioterapeuti og einum fjeppara. Tað leikaði annars hart á í dag, tá ið suðuroyingar ta einu løtuna lógu verðurfastir har suðuri, og tískil risikeraðu at ikki bara koma ov seint til flúgvaran í morgin árini, men eisini flúgvaran víðari til Istanbul úr Kastrup seinnapartin í morgin.
Men nú sær tað altso nøkulunda út. Landsliðssvimjararnir eru Kári J. á Høvdanum, Pauli Ø. Mohr, Mona Simonsen og Pál Joensen. Landsliðsvenjari er Jón Bjarnason, og fysioterapeutur Thurid Kjærbo. Ferðaleiðari er undirritaði Rókur í Jákupsstovu, og Øssur Mohr hevur so persónliga valt at taka ta langu leið til Turkalands, at stuðla soninum Paula. Upp tíðliga í morgin, avstað til evropameistarakappingina. Morgindagurin er reinur ferðadagur, men mikudagin sleppa vit at royna hylin, og hósdagin byrjar EM.
So er tað Istanbul
Shaila millum Garðarnar mátti tíverri melda avboð í dag; men hini fýra eru so komin norður og vestur í øllum góðum, saman við einum venjara, einum leiðara, einum fysioterapeuti og einum fjeppara. Tað leikaði annars hart á í dag, tá ið suðuroyingar ta einu løtuna lógu verðurfastir har suðuri, og tískil risikeraðu at ikki bara koma ov seint til flúgvaran í morgin árini, men eisini flúgvaran víðari til Istanbul úr Kastrup seinnapartin í morgin.


c: text/html

text:
Enniberg
Enniberg er á norðara enda á Viðoynni. 750 metra høga fuglabergið er eitt av hemsins hægstu forbergum. Ríka fuglalívið og órørda náttúran í hesum ógvusliga bergi eru við til at gera Enniberg til eina stórsligna uppliving. Á túrinum kemur tú heilt tætt at lunda, lomviga, álku og ritu, sum búleikast í hesum bratta lendi. Og kanska tú sært ein kóp liggja og hugna sær á einum skeri fram við landi.
Gongutúrur
Gongutúrurin út á Enniberg, er ein avbjóðandi túrur, sum tekur umleið 6-7 tímar.
Vit viðmæla staðiliga ferðafólki frá at ganga túrin til Ennibergs uttan ferðaleiðara, tí hann kann vera vandamikil. Lendið er bratt, leiðin torfør, og mjørki kann brádliga koma á.
Túrur við ferðaleiðara kann skipast av Visit Norðoy, tlf. +298 456939, mail: info@klaksvik.fo
Matpakki er vanliga við í prísinum, tá slíkir túrar verða fyriskipaðir.
Við Bátið
Man kann eisini vitja Enniberg við bátið, sum er ein heilt øðrvísi uppliving enn gongutúrurin.
Við skjótt-gangandi RIB-bátið, verður tú tikin við á hesa ótrúligu ferð, sum tekur umleið 1,5 tímar.
Bílegging: Visit Norðoy, tlf. +298 456939, mail: info@klaksvik.fo
Brellbitið ið vísur, hvat tú kanst vænta tær at síggja á túrinum:

robotstxt: allowed

filter: keep


text:
Øll eru vælkomin at vera við, bara man dugir mannagongdina 🙂
Telvað verður í 3 aldursbólkum:
- 2 flokkur og yngri
- 3 til 6 flokk
- 7 til 10 flokk
Møguliga verða bólkarnir broyttir nakað – tá ið Tilmeldingarnar eru komnar. Hetta fyri at fáa Meira javnt stórar bólkar.
Teir yngru bólkarnir telva uttan klokku – tó verður klokka sett inn um hetta verður mett neyðugt. Royndirnar vísa, at tey yngru hava lyndi at hugsa meir um klokkuna enn um talvið.
Teir elstu bólkarnir telva við 10 minuttum í part á klokkuni til hvørt talvið.
Medaljur verða latnar trimum teimum bestu í hvørjum aldursbólki.
Tilmelding í seinasta lagi fríggjakvøld 17 februar kl. 20!
á telduposti: faroechess@faroechess.com
ella við SMS til tlf 221422.
Vinarliga upplýsið navn, aldur og flokk.
Kappingarnar eru fyri øll sum hava hug at telva
– roynd, minni roynd og eisini fyri tey sum júst eru byrjaði
– tað er ikki at halda seg aftur !
Talvsamband Føroya
http://faroechess.com/
*Guli skúli liggur á landavegi 30. Tað er í garðinum aftanfyri gamla Restorffs bryggjarí


text:
Um barnahúsið Imba
Imba liggur í náttúrøkið, beint millum haga, fjøru og fótbóltsvøll
Tað eru sera góðar umstøður inni á stovninum, Eindirnar, ið eru 4 í tali eru stórar og
ljósar, við einum stórum bólkarúmið, við te køki, hurð út í garðin og tveimum smærri
bólkarúmum, har eitt verður brúkt til verkstað. Eisini er deilig gongd við garderopum,
goymslurúmi, og wc við skiftiborði. Vátrúm við wc, er á veg út í garðin. Stovnurin hevur
eisini stórt felagsrúm, samtalurúm, vognarúm, vaskirím, gesta wc, og starvsfólkarúm.
Garðurin er væl útgjørdur við góðum asfalt áløgdum túni, so børnini fáa súkkla,
koyrt bil, spælt bólt, krita paradís og onnur kritspøl og spælt kurvabólt og onnur
bóltspøl.
Norðanfyri stovnin hava vit reiggjur, stóran stein, kurvabólt stativ, og fótbóltsmál.
Sunnanfyri stovnin er goymslurúm til útileikur, sandkassi, skreiðibani, reiggir, borð
og bonkur. Omanfyri stovnin er, goymslurúm til útileikir, bátsandkassi,
borð við bonki, reiggir, skreiðibani, danda, bóltarút stativir, dekk at ganga á, trappur
og gøta niðan á okkara grøna økið við lítlari á og mold, eplaveltu, mótbrekku og
stórum steini. Niðanfyri stovnin kunnu vit eisini krita, byggja hyttur, við teppum, sita
við úti borði og spæla bólt.
BarnahúsiðIMBA
Imba var ein megnar kvinna. Hon búði í Múla og livdi um ár 1600. Eftir hana er Imbjamørk í Múla nevnd. Á fjalli hevði Imba ódnina Imbjarók, sum eitur eftir henni. Imbjarók gongur runt Borðoynna og er ein av ovastu rókunum.
Imba hevði tveir beiggjar Jógvan og Andras. Andras er kendur fyri at hava framúr gávur at reka seyð og gera rættir. Andras í Múla skal hava gjørt fleiri av teimum bestu rættunum í Norðuroyggjum.
(Heimild: Jústinus S. Poulsen og J. Símun Hansen)


text:
Kvinnurnar vunnu eisini triðja venjingardystin
Kvinnurnar spældu sín triðja venjingardyst í gjárkvøldið, og á Argjum móti AB, vunnu tær 4-2, hóast heimaliðið var vælskipa. Margit (2), Sissal og Bjørk skutu okkara mál. Tríggjar vikur eru til kappingarbyrjan.
Rættiliga nógvur vindur darvaði spælinum, men undan vindum í fyrra hálvleiki komu vit á odda 4-0. Vit hava fokuserað uppá verjustøður í venjingini seinastu tíðina, og vit stóðu sera væl. Serliga í 1 móti 1 stóðu vit væl, skjótar til at bakka upp, og væl skipaðar, synkroniseraðar flytingar.
Miðjan og álopið arbeiddi eisini hart móti sera royndu verjuleikarunum hjá heimaliðinum., við skjótum flytingum og driblingum.
Rebekka, Kari, Tomasia, Rutt og Anna komu inn í 2. hálvleiki. Vit hildu á við góða álopsspælinum og skoraðu tvey mál, sum tó vóru kolldømd.
Vit fingu størri trupulleikar í verjuni móti nógva vindinum, og heimaliðið fekk tvey mál, til endaligu støðuna 4-2 til okkum.
Mótstøðuliðið, sum vit skulu møta í landskappingini, varð sterkt, og vita hvussu mann spælir góðan fótbólt. Alt í alt ein góður venjingardystur.
Byrjanaruppstillingin: Annika Dam; Mona Poulsen, Paula Jensen, Bjørk Dalsgaard, Katrina Davidsen; Barbara Prior, Margit Kwao; Sissal Haraldsen, Sesilia Olsen.
Eyka: Rebekka Hentze, Karin á Steig, Tomasia Niclasen, Rutt Magnusdóttir og Anna Gaardlykke.


text:
Ímorgun byrjaði oyndfirðingurin Ragnar Nielsen sum rakstrarleiðari á Vegadeildini hjá Runavíkar kommunu. Vegadeildin var fyri einum góðum ári síðani skipað sum sjálvstøðugur partur í tøkniliga partinum hjá kommununi. Rakstrarleiðarin hevur harvið ábyrgdina av og ræði yvir øllum tí sum fyriferst uttanvert Ráðhúsið. Kortini er hann partur av Teknisku deildini og refererar harvið til býarverkfrøðingin og borgarstjóran.
Ragnar er 36 ára gamal og lærdi til maskinsmið hjá FJM í Runavík. Síðani er hann útbúgvin byggifrøðingur og kloakkmeistari. Hann hevur arbeitt hjá Articon og Renovent í Føroyum og uttanlanda hevur hann verið í starvi hjá Per Aarsleff A/S, og har verið partur av verkætlanum í Danmørk, Noregi og í Póllandi.
Starvsstað hansara verður á Lambareiði, har Vegadeildin hevur hildið til í mong ár.


text:
Humaniter hjálp til Suður Sudan
Reyði Krossur er til staðar í Suður Sudan, har tørvururin á humaniterari hjálp er ómetaliga stórur. Í Suður Sudan, sum er heimsins nýggjasta land, versnar búskapurin áhaldandi, og umfarssjúkur, sum kolera, elva til ógvuliga hættislig heilsuviðurskifti. Hesar skaðiligu avleiðingar koma av ósemjuni millum stjórnina og uppreistrarfólk, sum hvønn dag tyngja borgararnar í landinum.
Hungursneyðin er sera umfatandi, og menniskju eru noydd at flýggja heimanífrá. Tað elvir m.a. til at familjur vera sundurskildar og lívsgrundarlag teirra verður avlagað. Helvtin av fólkinum, umleið seks milliónir, hevur bráðfeingist tørv á matvøruhjálp. Nærum fýra milliónir eru flýdd frá húsi og heimi og tvær milliónir teirra eru enn í Suður Sudan (Humanitarian Bulletin South Sudan, Jun 2017).
Reyði Krossur veitir bráfeingis neyðhjálp til tey, sum eru í Suður Sudan; til tey, ið eru flýdd úr landinum; eins og tey, ið eru vend heimaftur. Vit hjálpa lokalsamfeløg við at hóra undan, við at førleikamenna sjálvboðin við at tryggja sjálvbjargni. Tað ger m.a. at fólkið í Suður Sudan eisini verður minni bundið at hjálp uttanífrá. Eisini hjálpa vit við at sameina familjur, ið eru vorðnar skildar undir krígnum., og stuðla við skaða- og heilsustovum, og við at endurreisa heilsumiðstøðir, har vit eitt nú veita viðgerð til tey, ið eru særd undir krígnum, og viðgera og fyribyrgja kolera og aðrar umfarssjúkur.
Nakrar familjur eru fluttar til mýrulendi, har jørðin er bæði torfør at dyrka og har tað er avbjóðandi at koma til við neyðhjálp. Tí eru vit noydd, at tveita matin úr flogførum.
Frágreiðing
Vit hjálpa á hesar hættir:
- Vit eggja myndugleikunum og pørtunum í stríðnum, at virða krígslógirnar, sum verja sivila fólkið, ið ikki tekur lut í vápnaða stríðnum. Hetta bjargar lívum, og ger eisini umstøðurnar betri hjá Reyða Krossi og øðrum neyðhjálparfelagsskapum, at útinna hjálpararbeiði.
- Flóttafólk, ið eru í Suður Sudan, fáa mat, og fólk, ið flýggja, og sum er eru torfør at koma framat, fáa hesa hjálpina handaða við flogførum.
- Okkara starvsfólk og sjálvbodnu hjálpa og førleikamenna familjur, um hvussu best er at býta út matvøruna, og hvussu maturin best verður handfarin. Hvør familja fær 80 kg. av sorghumkornið, 20 kg. av bønum, 10 kg. av majs/sojablandi (til smábørn, og kvinnur, ið eru við barn ella geva bróst), 2,5 kg. av sukri og 1 kg. av salti. Hetta skal skal halda í umleið ein mánað.
- Vit hjálpa lokalsamfeløgum við at umvæla vatnveitingarútbúnað ella seta hann til.
- Vit býta út fræ og tól til landbúnað og fiskiskap. Hetta gevur familjum møguleikan, at dyrka grøði og tryggja lívsneyðuga føði og inntøku, sum hjálpir teimum at endurbyggja ella varðveita teirra livikor.
- Fólk, ið eru særd, fáa skurðviðgerðir og heilivág á støðum sum Reyði Krossur stuð
- Vit veita eisini psycosocialan stuðul til fólk, ið hava upplivað skelkandi hendingar.
- Vit veita mat til tey, ið eru undurfødd í fongslum, og hjálpa bæði fongslum og fangum.
- Vit hjálpa skildum familjulimum, til dømis við at savna og útvega upplysingar og myndir av saknaðum fólki og geva fólki møguleikan, at ringja og senda brøv og ritað boð.
- Vit eru hjástødd á ST-legum, fyri at verja borgarar (Protection of Civilians camp III – POCIII) í høvuðsstaðnum í Suður Sudan, Juba, har vit savna familjur aftur og skipa fyri frítíðarvirksemi til børn og ung. Les meira um hetta í hesum
Baksýni
Reyði Krossur hevur verið hjástaddur í Suður Sudan langt áðrenn landið bleiv sjálvsstøðugt í 2011. Menningarmøguleikarnir sum nyggj tjóð, steðgaðu brádliga seinast í 2013, tá harðligir samanbrestir byrjaðu í høvuðsstaðnum Juba. Tað vóru nógvar orsøkir til ósemjuna, bæði politiskar, tjóðskaparligar, og sjómarkar. Stríðið spjaddi seg skjótt til fleiri partar av landinum, sum elvdi til stóran streym av flóttafólki og ein ómetaligan humaniteran tørv.
Tað hevur verið borgarkríggj í Sudan í fleiri áratíggju, langt áðrenn núverandi ósemjuna, og landið líður av áhaldandi undirmenning og fíggjarligari kreppu. Hetta hevur elvt til ringu humaniteru kreppuna, har bæði ósemjur og hungursneyð gera tilveruna ótrygga fyri suðursudanarar.
Nógvir suðursudarnrir eru á støðum, ið illa ber til at koma til, sum ger støðuna enn meira fløkta at handfara. Fleiri eru flýdd til mýrulendi, har økið El Sudd gevur størri tryggleika og fjarstøðu frá bardøgunum. Hinvegin er tað tá eisini nógv meira torført, at fáa neyðhjálpina fram til hesi øki, og er tað næstan ógjørligt hjá fólki, at kunna menna sømulig livikor har.
Aðrir bólkar, sum eru torførir at røkka við neyðhjálp eru tey, ið eru avbyrgd av teimum mótststríðandi pørtunum í vápnaðu samanbrestunum. Á hesum økjum, har vit ikki hava møguleika fyri, at veita neyðhjálp, tveita vit neyðugar neyðhjálparpakkar við mati frá flogførum, sonevnd ‘’food drops’’. At býta mat út á henda hátt er bæði dýrt og torgreitt at samskipa, og verður hann tí bert nýttur sum síðsta loysn, men støðan er tó henda fleiri staðni í Suður Sudan.
Reyði Krossur er sera sterkt umboðaður í Suður Sudan við umleið 9.000 sjálvbodnum, men tað humanitera arbeiðið er undir stórum trysti, og atgongd til tey mest viðkvæmu í samfelagnum er trupul. Tí er okkara samskifti við myndugleikarnar og stríðandi partarnar umráðandi fyri, at verja sivil, ið ikki taka lut í vápnaðu ósemjuni; men eisini fyri at syrgja fyri at tryggja atgongd til neyðhjálp.
Lyklatøl:
Næstan 4 milliónir menniskju hava verið noydd at flýggja frá teirra heimum og tvær milliónir av teimum eru enn í Suður Sudan.
Helvtin av fólkinum, umleið seks milliónir, hava bráðfeingis tørv á mati.
(Humantarian Bulletin South Sudan, Jun 2017).
Fyrstu 3 mánaðarnar í 2017 eru tøl okkara fyri neyðshjálpararbeiði í Suður Sudan:
- Vit býttu mat út til nærum 200.000 menniskju
- Vit veittu umráðandi húsarhaldstól og útgerð til 31.000 menniskju
- Vit gjørdu meir enn 32.000 sjúkraviðtalur og framdu nærum 1.300 skurðviðgerðir
- Vit koppsettu 106.000 húsdjór fyri meira enn 19.000 fólk
- Vit hjálptu 50.000 menniskjum við stuðli til landbúnað við at veita fræ og tól
- Vit vitjaðu 3.400 fangar fyri at tryggja hóskandi lívikor
- Vit vandu næstan 500 vápnaðum um humanita lóg og menniskjarættindi.
(ICRC)
Prísdømi:
Fyri 50 kr. kunnu vit veita einum barni, ið er rakt av stórvanlukku, mat í tríggjar vikur.
Fyri 135 kr. kunnu vit geva fyrstuhjálparpakkar til særdar og skaddar borgarar.
Fyri 430 kr. kunnu vit geva eini familju í Suður Sudan tak yvir høvdið.


text:
Føroyingar hava lært seg at navigera í ringum sjógvi, og vit hava lært at laga okkum til skiftandi búskaparligar veruleikar, segði løgmaður, Kaj Leo Johannesen.
Klokkan 9 í morgun setti løgmaður, Kaj Leo Johannesen, vinnustevnuna FaroExpo í ítróttarhøllini í Runavík.
Løgmaður takkaði fyrireikarunum fyri møguleikan, tey við hesum geva føroyskum og útlendskum vinnulívsfólki at hittast og vísa fram sínar vørur, eins og høvi er at geva av sínari vitan og royndum.
- Hóast vit seinastu tvey árini hava upplivað eina heimsumfatandi fíggjarkreppu, er FaroExpo kortini eitt prógv um, at samfelagshjólini mala víðari, og at arbeiðssemi, kreativiteturin og ágrýtni framvegis eru í hásæti.
Kaj Leo vísti á lyklatøl, sum benda á, at búskaparliga afturgongdin er vend til framgongd, og at Føroyar í ár kunnu vænta sær ein búskaparligan vøkstur á 3 prosent – eins og ein vøkstur á 5 prosemt í 2011.
- Hetta er ein vøkstur, sum liggur í tí betra endanum millum evropeisku londini.
Løgmaður segði, at føroyingar gjøgnum tíðirnar hava lært at liva undir ymiskum og skiftandi umstøðum í tí hørðu og náðileysu náttúruni uppi í Atlantarhavinum.
- Vit hava lært okkum at navigera í ringum sjógvi, og vit hava lært at laga okkum til skiftandi búskaparligar veruleikar, legði hann aftrat.
Kaj Leo Johannesen vísti á, at náttúran er skiftandi við góðum og minni góðum árum.
- Soleiðis er eisni við marknaðum. Eftir afturgongd, kemur fyrr ella seinni aftur framgongd, segði løgmaður, tá hann setti FaroExpo í morgun.
Portalurin fer at venda aftur til ymiskt annað, sum løgmaður eisini segði í síni setanarrøðu.
Kelda: portal.fo


text:
- Tíðindi, mentan og ítróttur
Ætlan um nýtt skip í vanda av lógaruppskoti
Nýggja skipið, sum JFK sigur seg hava ætlan um at byggja til at fiska í Barentshavinum, fer ikki at hava eina krónu eftir til veiðigjaldið, tí skipið verður rikið við undirskoti.
JFK hevur roknað út, hvørja ávirkan, ætlaða veiðigjaldið hevur á verkætlanina, sigur felagið í skrivi til Vinnunevndina.
Nýggja skipið kostar 350 mió. kr. Hetta er skip, sum kann taka alt av fiskinum til lands.
Veiðigjaldið fer eisini at hava við sær, at føroysk reiðarí hava ikki pengar til endurnýgging.
JFK mælir tí til ikki at áleggja vinnuni gjøld, sum gera tað ómøguligt at standa í móti sveiggjum í fiskivinnuni og harafturat forða fyri, at til ber at endurnýggja flotan.
Leigað skip
JFK vísir eisini á, at í viðmerkingunum um lógaruppskotið sigur landsstýrið seg vænta, at fleiri skip verða leigað, tá nýggja lógin um fiskivinnuna er komin í gildi.
Tí kann hugsast, at fleiri feløg ikki gera íløgur í skip.
Hetta er heilt burturvið, sigur JFK.
Tað kann ikki vera rætt, at fiskivinnutjóðin Føroyar í framtíðini skal seta sítt álit á, at tilvildarlig útlendsk skip skulu leigast inn í føroyska fiskiflotan, sigur felagið.
Sí eisini


text:
- Kenslan er ótrúliga góð.
Tað sigur Bogi Bech Jensen, rektari á Glasi, nú nýggi stásiligi bygningurin er klárur at flyta inn í.
- Tað er ein ómetaliga góð kensla at hava fingið ein so góðan bygning og at sleppa at brúka hann. At sleppa at verða tey, sum avgerða, hvussu vit brúka hann, greiðir rektarin frá.
Hann sigur eisini, at tað gevur studentum í Føroyum nógvar møguleikar, at so nógvir næmingar nú verða savnaðir undir somu tekju. Hann vónar eisini, at útbúgvingarnar við tíðini verða flættaðar meira saman.
- Nú noyðist tú ikki at hugsa líka nógv um, hvar tíni vinfólk fara, tí at øll tey, sum velja at fara á miðnám, um tað er tekniskt ella gymnasialt, koma her, greiðir hann frá.
Til ber at síggja alla samrøðuna við at trýsta á myndina omanfyri.


text:
Jens Pauli Heinesen vaks upp í Sandavági. Hann var læraralærdur, men gavst at arbeiða sum lærari í 1970. Síðan starvaðist hann sum høvundur burturav.
Jens Pauli var ein av okkara virknastu rithøvundum og skrivaði millum annað mong stuttsøgusøvn, skaldsøgur og sjónleikir. Sum høvundur fevndi hann víða og lýsir m.a. bygdasamfelagið og býin, listamannin og samfelagið, barnið og tess heim og kærleikans torgongdu leiðir.
Jens Pauli var formaður fyri Rithøvundafelag Føroya árini 1968-1975. Hann fekk fleiri ferðir bókmentavirðisløn M.A. Jacobsens, í 1969 fyri Aldurnar spæla á sandi, í 1973 fyri Frænir eitur ormurin, og í 1993 fyri Bláfelli og røðina Á ferð inn í eina óendaliga søgu. Harumframt fekk hann Mentanarvirðisløn Landsins í 1999.
Hann er føddur í Sandavági í 1932 og gekk í skúla í heimbygdini, til hann 14 ára gamal fór til Havnar at arbeiða á skrivstovu. Frálíka væl hevur hann í brotinum »Faðir og sonur» lýst hugsan og kenslur hjá 14 ára unglinga, sum kvittar út í stóru verð, og lítur eina seinastu ferð aftur um bak:
»Hygg nú væl at øllum, ljómaði tað, at steinstólpuni og grátíttlinginum, at bøgarðinum við teimum óteljandi steinunum, allir lagdir av mannahondum. At dalinum, áunum og húsunum, teimum gomlu flagtaktu við tjøraðum klædningi, og teimum nýggju, sum lýsa bjartoygd í øllum litum. Og hoyr mataránna. Steðga á eina løtu og legg tær lagið væl í geyma. Sært tú kluftina, sum hon rennur ígjøgnum, og beðin av blágrýtisgróti. Drag so andan djúpt og kenn roykin av ull og mykju uttan úr haganum og legg alt niður í dragukistuna hjá tær at goyma, ikki bara tí hetta er títt seinasta kvøld heima, men eisini tí tað er haðani, tú eina ferð skalt finna alt hetta fram aftur at seta onkustaðni inn í tíni meistaraverk«.
Ikki støðaðist Jens Pauli leingi á skrivstovu, hann fór á preliminerskúla í 1947, tók prógv har í 1950 og tvey ár seinni studentsprógv. Hann fór so niður til Keypmannahavnar og tók læraraprógv á Emdrupborg Statsseminarium í 1956. Hann var lærari í Danmark eitt skifti, men kom so heim aftur til Føroya í 1957 í starv við Tórshavnar Kommunuskúla; í 1968 flutti hann í starv við nýstovnaða Venjingarskúlan, men tvey ár seinni segði hann starvið frá sær og hevur síðan verið rithøvundur burturav. Eitt skifti hevur hann verið formaður í Rithøvundafelag Føroya og eitt skifti limur í nevnd Varðans.
Bókmentaverk:
»Og harumframt fór eg at skriva um alt. Bæði um steinin og túgvuna, sandin og ánna, enntá hømiliurnar komu at standa onkustaðni í mínum tjúkku bókum saman við nógvum, nógvum øðrum - eitt nú børkubóndanum við teimum frøknutu bløðunum, ið angaði sum gentur, ið fara í dans. Og eg skuldi skriva so inniliga um allar lutir, at eisini onnur menniskju fóru at verða líka góð við teir, sum eg var sjálvur«.
Soleiðis hugsar drongurin í brotinum »Faðir og sonur«, áðrenn hann kvittar avstað úr heimbygdini til býin, har hann droymir um at leggja heimin allan fyri føtur sínar, og vit mugu ásanna, at orðhaldin var hesin Sandavágsdrongurin; hetta 30 ára skeiðið, sum liðið er, síðan fyrsta bók hansara kom, hevur hann »skrivað um alt«; hann hevur lagt úr hondum fýra *sjónleikir, sjey *søgusøvn, og umframt at hava skrivað fimm *skaldsøgur - tvær teirra sonn risaverk - er hann farin í holt við 4. bind »á ferð inn í eina óendaliga søgu«.
Av sjónleikunum eru tveir framførdir, meðan hinir báðir liggja í handriti. »Uppi í eini eikilund« varð framførdur í 1969. Høvuðsevnini í honum eru spurningarnir um, hvussu hin einstaki ber seg at í bólki, tá ið hann kemur undir trýst, og um einstaklingin undir einaræðisskipan. Í leikinum »Hvønn stakkin skal eg fara í, pápi?«, ið varð fluttur á pall í Sjónleikarhúsinum í Havn í 1975, byggir høvundurin á søgnina um »Anniku í Dímun«, men hann fær eisini flættað nútíðarspurningar, so sum kvinnufrígerðingina, inn í leikin.
Søgusavnið »Degningsælið«, 1953, er fyrsta bók Jens Paula; rættari var kanska at skírt tað hugmyndasavn, tí royndur lutur er, at tað rúmar fleiri hugmyndum, har náttúran sjálv eigur høvuðsleiklut, enn tað rúmar sonnum søgum, ið spunnar eru í -hetta skaldskaparslagið, íspunna søgan við eini gongd úr enda í annan, vinnur tó smátt um smátt yvirvág í skaldskapi høvundsins, sum árini líða.
Tað er Jens Pauli sjálvur, sum í viðtali hevur sagt, at søguskaldskapur hansara kan skiftast í fýra flokkar, ið allir byrja við s: Siðsøguligi bólkurin, hin *sálarlýsandi, hin *satiriski og hin *sjálvæviligi, tó eigur at verða viðmerkt, at tað altíð er torført at bólka eftir slíkari uppseting, tí sum orðatakið sigur: »Skeri eg teg her, so missi eg teg har«. Í siðsøguliga bólkinum finna vit frásagnir, sum arbeiðsliga og hugsanarliga lýsa gamla føroyska bóndasamfelagið:
»Eingir telefonsteyrar stóðu og peiggjaðu á sýnunum, einki betong, einki metal, nítjanda øld ráddi í dølum og hjørtum...« (úr »Gesti«).
Í satiriska bólkinum, tí speiska og skemtiliga, finna vit allar søgurnar úr Krabburð, har umboðsmenninir fyri politisku flokkarnar illneitast og deilast, men tó eru samdir í at níva grannabygdarfólkið í Grasagarði, og í sjálvæviliga bólkinum finna vit søgurnar, ið taka evni úr barndómi høvundsins, tær, ið vísa leið fram ímóti endurminningarskaldsøguraðnum.
Sálarlýsari er Jens Pauli frálíkur, og hvørja bólkan vit enn gera, fer hesin tátturin at standa sterkur í hansara søguskaldskapi. Ikki minst er tað sál unglingans, hins hálvvaksna, høvundurin hevur frálíkt hegni at lýsa, talandi dømi er søgan »Kærleiki» úr savninum »Dropar í lívsins havi«.
Í fyrstu skaldsøgu síni »Yrkjarin úr Selvík«, 1958, tekur Jens Pauli upp eitt evni, ið ikki er ókent, heldur ikki sum frumverk hjá yngri høvundum: droymarin, skaldið, sum tráar eftir vakurleikanum, men ongar sømdir fær frá jarðbundnu medmenniskjum sínum og sum at enda doyr ungur, fátækur, einsamallur og vanvirdur. Søgan hevði í bygging ivaleyst síni brek, og málsliga stóð hon ikki mát, men øll vóru á einum máli um, at evni vóru í høvundinum til stóran skaldsøguhøvund - og spádómurin varð ikki gjørdur til skammar.
Annað verkið er stórskaldsøgan »Tú upphavsins heimur«, sum kom á prent í trimum bindum í tíðarskeiðinum 1962-66. Hetta er nútíðarskaldsøga, ið sigur frá einum bygdarsamfelagi í broyting, her fara ógvisligar hendingar fram, maður ger seg til einaræðisharra í bygdini, øsir fólkið upp til ólátaðan atburð og uppreistur móti landsins myndugleikum, men illa roynist hann á royndarstund - tá roynist mentaði hugsjónarmaðurin ólíka betur, hann, ið bjóðar hinum tøkniliga heiðinskapinum og hini materialistisku skurðgudadyrkanini av í stríð, sum hugsar meir um fólksins væl enn um tokka fólksins.
Triðja skaldsøgan er eisini eitt stórverk, í vavi størsta skaldsøga á føroyskum; hon eitur »Frænir eitur ormurin« og kom í 1973.
Í byrjan hitta vit høvundan, sum fjøtraður og innistongdur í Munkastovuni situr og skrivar til loynigoymslu sína, hóast valdsharrarnir á geisandi báli hava brent bøkur hansara, hann vil stríðast víðari, hóast aðrir falla frá - og soleiðis hitta vit hann aftur í seinasta parti. Millum hesar flókar, har vit eru skaldinum so nær, verður søgan søgd um smádreingin Gudmund, sum veksur upp úti í Havnardali, búnast politiskt í einum vinstravendum umhvørvi og sum blaðungur gerst oddamaður í landsins næststørsta flokki Vinstraradikala. Mótstøðuflokkurin Kapitalistaflokkurin verður stýrdur av Tídrikki Tidriksen, sum eigur risafyritøkuna Frænir. Eirindaleyst stríðast hesir menn, hesar hugsjónir hvør móti øðrum, tjóðskaparkensla, frælsis- og framburðshugsan móti afturhaldi og penningavaldi. Úr hesum stríði spyrst høgrakvett við undantaksstøðu og bókabrenning á Vaglinum. Gudmundur doyr ella verður dripin í ferðsluvanlukku á Oyggjarvegnum, og í Munkastovuni situr høvundurin og skrivar søguna um Gudmund, vinmannin, ið læt lív fyri sínum hugsjónum.
Høvuðshugsanin í hesi skaldsøgu verður best lýst við tí broti, høvundurin setur undan 1. parti í báðum høvuðsdeildunum:
»Eitt frælsi, ið bert verður veitt viðhaldsmonnum hjá einari landsstjórn ella einum flokki, hevur einki við frælsi at gera. Frælsi merkir altíð frælsi fyri tann, ið hugsar øðrvísi, og verður virðisleyst, tá ið tað gerst til eini forrættindi...« (Rosa Luxembourg, 1918).
»Eitt tað sama hvør ið fær valdið - eg tilskili mær mín menniskjarætt at finnast at einumhvørjum valdk. (Maxim Gorki, 1917).
Sjálvt heitið á skaldsøguni ber hugan yvir at Sjúrðarkvæðunum; sama er at siga um høvuðspartarnar »Gjøgnum royk og váðaloga«, »Ríð tær ei so niðarlaga« og innaru gongdina í skaldsøguni: Frænir, ormurin, er í kvæðinum skaðadjórið mikla tað sama er Frænir, kapitalistafyritøkan, í bókini; í kvæðinum sigur Hjørdis Sjúrði »tað vóru Hundingssynir/ið tín faðir vá«, í bókini fær Gudmundur at vita, at »hundingssynir« vóru faðir hansara at bana, í kvæðinum hava vit Regin smið, í bókini Ragnar smið, í kvæðinum ástarstríðið millum Sjúrð, Brynhild og Guðruna, í skaldsøguni millum Gudmund, Maritu og Hildur.
Hetta er ein framtíðarskaldsøga, skrivað í 1973, og hann sum hevur eygleitt gongdina í føroyskum politikki hetta 10-ára skeiðið síðan, má viðganga, at framsíggin hevur Jens Pauli verið.
Stór í vavi, var sagt frammanfyri, ja, men sanniliga eisini dygdargóð - uttan kjak eitt høvuðsverk í føroyskum bókmentum.
Aftan á hetta risatakið var tað bara náttúrligt, at høvundurin í næstu skaldsøguroyndunum legði minni á seg, hann skrivaði tvær stuttar bøkur, »Rekamaðurin« 1977 og »Tey telgja sær gudar« 1979.
Og nú er hann so á ferð inn í eina óendaliga søgu, og av sonnum kann sigast, at tey trý fyrstu bindini »Nú ert tú mansbarn á foldum«, 1980, »Lýsir nú fyri tær heimurin«, 1981, og »Leikur tín er sum hin ljósi dagur«, 1982, prógva, at føroyski bókaheimurin her fær eina einastandandi heimstaðarlýsing; við tokka og kærleika er heimbygdin lýst, foreldrini, næstrafólkini og leiksystkini.
Sanniliga legði smádrongurin vesturi í Sandavági sær lagið væl í geyma, væl hugdi hann at steinstólpuni og grátítlinginum, at bøgarðinum við teimum óteljandi steinunum, at dalinum, áunum og húsunum, teimum gomlu flagtaktu við tjørubræddum klædningi og teimum nýggju, sum lýsa bjartoygd í øllum litum.
Og burturúr spurdist sannur skaldskapur.
Úr: Árni Dahl: Bókmentasøga I-III. Fannir. 1980-83. (GG: Hendan greinin er seinast dagførd í 1983.)
»Hesin upphavsdalur, hesi øgilsfjøll og Óla Jákup dygst við heimsins enda kunnu ikki skýla sær fyri snilda ágangi sjeymílamansins, eingi fjøll, eingin klettur ber uppfyri----. Soleiðis melur tíðarkvørnin, Óla Jákup, hvussu tú roynir át mæla ímóti. Abbabørn tíni tráa eftir sjeymílamannium, sum børn allar tíðir hava tráað. Rópandi fara tey út á geilar fyri at fagna jetflogfarinum, ið fer brakandi við túsund kilometra ferð ella meira høgt uppi yvir fjallinum Sálarlarbót«. (J. P. Heinesen: »Tú upphavsins heimur«).
Tíðir skifta, einki stendur í stað. Tað er bæði bragdleiki og kæti yvir teimum trimum unglingunum, T. N. Djurhuus, Ólavi Michelsen og Jens. P. Heinesen, ið mentanarliga umboða yngra ættarliðið í fimtiárunum.
Yrkjarin úr Selvík og vinir hansara, 1958.
Tú upphavsins heimur I, Tórsh. 1962.
Tú upphavsins heimur II, Tórsh. 1964.
Tú upphavsins heimur III, Tórsh. 1966.
Frænir eitur ormurin: 1973.
Rekamaðurin. 1977.
Tey telgja sær gudar. 1979.
Nú ert tú mansbarn á foldum. 1980. (Á ferð inn í eina óendaliga søgu ; 1)
Lýsir nú fyri tær heimurin. 1981. (Á ferð inn í eina óendaliga søgu ; 2)
Yrkjarin úr Selvík og vinir hansara - 2. útg. 1981.
Leikur tín er sum hin ljósi dagur. 1982. (Á ferð inn í eina óendaliga søgu ; 3)
Markleys breiðist nú fyri tær fold. 1983. (Á ferð inn í eina óendaliga søgu ; 4)
Eitt dýpi av dýrari tíð Tórsh. 1984. (Á ferð inn í eina óendaliga søgu ; 5)
Í andgletti. 1988. (Á ferð inn í eina óendaliga søgu ; 6)
Tú upphavsins heimur - 2. útg., [nógv broytt] 1990.
Bláfelli. 1992. (Á ferð inn í eina óendaliga søgu ; 7)
Ein ódeyðilig sál - og aðrar 1999.
Koparskrínið 2000.
Degningsælið. 1953.
Hin vakra kvirran 1958 [i.e. 1959].
Gestur. 1967.
Aldurnar spæla á sandi.1969.
Í aldingarðinum. 1971.
Gamansleikur. 1974.
Degningsælið. 1978.
Dropar í lívsins havi. 1978.
Tann gátuføri kærleikin. 1986.
Gamansleikur 2. 1995.
Rósa Maria. 1995.
Uppi í eini eikilund. 1970.
Hvønn stakkin skal eg fara í, pápi : sjónleikur um Anniku í Dímun í trimum pørtum. 1975.
Fýra sjónleikir. 1985. Innihald: Hvønn stakkin skal eg fara í, pápi - 1975 Vælkomnir, føringar, her í vási - 1978 Skuggarnir - 1979 Uppi í eini eikilund - 1969
Sníkurin : læran um sálina. 1989.
Eitt dukkuheim : sjónleikur í trimum pørtum / Henrik Ibsen ; Jens Pauli Heinesen føroyskaði. 1984. Upprunatittul: Et dukkehjem
Barnabøkur
Brúsajøkul. 1987.
Onnur verk
Íkast til 1984 : greinarøðin: Tann totaliteri staturin. 1984. Greinarøðin áður prentað í Sosialinum, desember 1983
Sum dropar av blóð eru orð. 1995.
Tíðarkjarr : hugleiðingar. 1998.
Týðingar
Leingi livi lítla tokið / skrivað og teknað hevur Charlotte Steiner [1958].(Glæstribøkurnar ; 4) Barnabók
Knassi / Sterling North ; Jens Pauli Heinesen týddi. 2000. Upprunatittul: Rascal. Barnabók


text:
Eli Falkvard avloysir Trónd Jensen
ítróttur01-10-2018 - 22:26 -
FSF: Miðvallarin í HB, Tróndur Jensen hevur givið avboð til UEFA Nations League dystirnar móti Aserbadjan og Kosovo. Í staðin hevur Lars Olsen úttikið Eli Falkvard Nielsen úr B36.
Á tíðindafundi í FSF-húsinum fyrrapartin mánadagin kunngjørdi Lars Olsen, A-landsliðsvenjari hjá monnum, nøvnini á teimum 23 spælarunum, ið venjarin hevur boðsent til UEFA Nations League dystirnar á heimavølli móti Aserbadjan og Kosovo.
Tróndur Jensen úr HB var millum teir útvaldu hjá A-landsliðsvenjarinum, men nú er kortini greitt, at miðvallarin á meistaraliðnum hjá HB ikki verður partur av landsliðnum til dystirnar móti Aserbadjan og Kosovo, sum verða á Tórsvølli ávikavist 11. og 14. oktober.
Tróndur er skaddur, og tað verður ikki mett, at hann verður nóg byrgur til landsdyst í komandi viku. Í staðin hevur Lars Olsen sent boð eftir Eli Falkvard Nielsen úr B36.
Atgongumerki til UEFA Nations League dystirnar móti Aserbadjan og Kosovo fáast til keyps í Nethandilinum á heimasíðuni hjá FSF. Hósdagin 11. oktober klokkan 19:45 spæla Føroyar og Aserbadjan, og tríggjar dagar seinni, sunnudagin 14. oktober klokkan 17:00 spæla Føroyar og Kosovo á Tórsvølli.


text:
- Tíðindi, mentan og ítróttur
Ikki umrøtt málið
Allar kommunurnar eiga SEV, og allar kommunur eru í Kommunufelagnum. Eyðun Christiansen, stjóri í Kommunufelagnum, sigur, at har er hetta málið hjá SEV als ikki umrøtt.
Men fríggjadagin verður borgarstjórafundur, har sum allar kommunur vera umboðaðar. Málið um stórarbeiðið hjá SEV, sum ikki er boðið út, er ikki á skránni fyri fundin.
SÍ EISINI Halda seg vera fyri vanbýti
Men tað kann væl vera, at tað verður viðgjørt kortini, tí orðið er frítt á fundinum, sigur Eyðun Christiansen. Hóast kommunurnar eiga SEV, er ikki beinleiðis samband millum SEV og Kommunufelagið.
Aðalfundurin hjá SEV er hægsti myndugleikin. Á aðalfundinum eru umboð fyri allar kommunur. Tey velja sjey kommunustýrislimir úr øllum landinum í nevndina, sum er yvirstjórnin hjá SEV.


text:
- Tíðindi, mentan og ítróttur
Veitingartrygdin hjá SEV ávirkaði Umhvørvisstovuna
Tak niður
Veitingartrygdin er í vanda, og tí var neyðugt hjá Orkudeildini á Umhvørvisstovuni at geva SEV loyvi at byggja nýtt motororkuverk á Sundi.
Tveir av motorum eru so gamlir, at eykalutir ikki fáast longur, og teir kunnu ganga fyri, nær tað skal vera.
Tilgongdin til nýggja motororkuverkið hevur verið drúgv, og aðrir møguleikar eru nógv umrøddir, sigur Kári Mortensen, leiðari á Orkudeildini á Umhvørvisstovuni.
Sí eisini


text:
Føroya Skipaskráseting er skrá fyri fiskiskip, handilsskip og stuttleikaskip, sambært. Løgtingslóg nr. 9 frá 5. mars 1970 um skráseting av skipum, sum seinast broytt við løgtingslóg nr. 63 frá 15. mai 2014.
Eigari av skipi, sum er yvir 15 BT / 15 BRT, hevur skyldu at melda skipið til Føroya Skipaskráseting. Før sum eru 5 BT / 5 BRT ella yvir, men undir 15 / 15 BRT, kunnu eftir umbøn frá eigaranum skrásetast í skipaskránni. við tilmelding fær skipið/farið kenningarmerki frá skipaskrásetingini.
Fyri at skip skal kunna metast sum føroyskt og sigla undir føroyskum flaggi, má eigarin vera føroyskur. Sum føroyskur eigari verður mettur:
-
Føroyingar.
-
Føroyskir landsstovnar og kommunur.
-
Stovnar, grunnar og feløg, har bara føroyingar eru í leiðsluni.
-
Partsreiðarí, har føroyingar eiga í minsta lagi tveir triðingar og har fyrisitandi reiðarin er føroyingur.
-
Partafeløg og onnur vinnufeløg við avmarkaðari ábyrgd, sum hava valt eina nevnd, tá ið minsta lagi tveir triðingar av hesari eru føroyingar.
-
Onnur vinnufeløg, har í minsta lagi tveir triðingar eru føroyingar.
Leiguskráseting
Føroya Skipaskráseting loyvir leiguskráseting (bareboat-skráseting) til føroyskt flagg og til fremmant flagg.
Oyðubløð: Tilmelding til Skipaskránna og FAS


text:
Føroyar-Brasilien 0-0?Hvat vísir PISA? Kann PISA brúkast í Føroyum?
Fyrsta føroyska PISA-kanningin gav mongum ein skelk. Føroyar eru á støði við Brasilia, og tað er tíverri ikki í fótbólti, men í lesing.
Nógv hevur verið kjakast um úrslitið av PISA-kanningini, fólkaskúlan og føroyskar fólkaskúlanæmingar. Eisini hevur sjálvur kanningarhátturin verið fyri at. nningum, m.a. tí partar av innihaldinum eru loyniligir.
Flóvin Eidesgaard, sum arbeiðir á SFI-SURVEY, hevur verið við til at gera føroysku PISA-kanningina og danskar PISA-kanningar. Í framløgu, sum MFS skipar fyri, fer Flóvin at greiða frá um PISA-kanningina við serligum atliti til ta føroysku. Hann fer at leggja nøkur nýggj úrslit úr PISA fram, umframt at gera viðmerkingar til tey úrslit, sum hava verið frammi og at vísa á, hvussu týdningarmikið tað er, at úrslitini verða tulkað og brúkt á rættan hátt. Flóvin fer at koma inn á alt frá uppgávum, sum hava verið brúktar í PISA, til statistiskar mannagongdir til bæði datainnsavning og dataanalysu.
Tiltakið verður í Føroyhúsinum í Keypmannahavn hóskvøldið 10. apríl kl. 20.00. Tiltakið er ókeypis!


text:
Tá vit sum unglingar spældu í Rættará við Ellisheimið, góvu vit okkum ikki far um, hví betongbyrging var bygd um ánna. Við lemmum kundi tú byrja av ánna, so fekst stórur djúpur hylur. Vit hildu tá, at hetta vóru leivdir frá enskum hermonnum, sum høvdu búð í barakkum har á leiðini. Ikki fyrr enn eg las í bókini Tórshavnar sløkkilið 50 ár, gekk upp fyri mær, hvat endamálið var at gera byrgingar um Rættará og Havnará. Brandhyljar verða hesir hyljar nevndir. Men hví gera brandhyljar um áirnar seinast í 1930-árunum og fyrst í 1940-árunum?
Tórshavnar sløkkilið varð stovnað 1933, og fyrsti brandbilur kom ikki til Havnar fyrr enn í 1948. Hetta var ein Bedford lastbilur, sum keyptur var til Føroya og umbygdur til brandbil. Henda Bedford brandbil minnast vit eldru, og bilurin er varðveittur. Fyri 1948 høvdu sløkkiliðsmenninir pumpur, sum máttu flytast kring býin. Skalt tú sløkkja eld, mást tú hava vatn, og í 1933 vóru eingir brandpostar, tí mátti okkurt annað gerast. Var eldur á Reyni, kundi fást vatn úr sjónum, men var eldur í longri uppi í býnum, so var trupult at útvega nógmikið at vatni serliga um summarið.
Fyrst av øllum var neyðugt hjá nýstovnaða sløkkiliðnum at hava nóg mikið av vatni. Hetta var ein bági serliga, tá ið hann legðist við várskerpingi og turrverður um summarið. Tí bygdu teir við Vaglið fyrstu byrgingina um Havnará. Var turt í veðrinum, vóru lemmar settur millum stabbarnar til tess at savna vatn, so nógmikið av vatni var til at taka, um eldur kom í har á leiðini. Skjótt vóru teir noyddir at gera tríggjar byrgingar aftrat um Havnará og eina byrging um Rættará við Ellisheimi.
Byrgingin við Vaglið er burtur, og tað er byrgingin eisini um Rættará við Ellisheimið. Men tær tríggjar byrgingarnar um Havnará eru varðveittar, sum myndirnar vísa. Nú eru teir tríggir hyljarnir ikki brandhyljar, men heimstað hjá dunnum og nógvum sílum til stóra gleði fyri øll tey, sum koma fram við hvønn dag. Við Ellisheimið høvdu vit ungu mangar góðar løtur. Foreldrini dámdu lítið, at vit byrgdu av ánna, so vit fingu stóran hyl, har vit róðu við tunnuflakum. Tey hildu, at hetta var vandamikil leikur.
Knappliga kundu menn koma at beina burtur heimagjørdu lemmarnar, sum settir vóru millum stabbarnar. Um tað var løgreglan, brandmenn ella fólk frá kommununi, minnist eg ikki rættiliga. Stuttligt var tó, og minnist meg rætt, gekk ikki rúm tíð, so byrgdu vit aftur um ánna. Uttan iva fóru menn onkuntíð avstað við øllum flakunum, sum høvdu ymisk skap. Til stuttleika hugdi eg í Móðurmálsorðabókini eftir orðinum “brandhylur”, men orðið finst ikki í bókinum. Stendur tú við brandhyljarar og spyr fólk, sum koma fram við, so veit mest sum eingin, hvat ein brandhylur er. (Vagnur)


text:
Ari av Rana
20.11.2017 - 18:59
Tíðindi > Samfelag & Politikkur > Heilsuverk (fyristingarligt)
Felagið Føroyskir Sjúkrarøktarfrøðingar og Lønardeildin í Fíggjarmálaráðnum hava skriva undir nýggja tvey ára sáttmála.
Í útvarpstíðindunum hjá Kringvarpinum kl. 18 varð sagt, at nýggi sáttmálin inniber, at byrjanarlønin hjá einum sjúkrarøktarfrøðingi verður áleið 29.000 kr., og hækkar við árunum upp í 34.000 kr. Harumframt eru viðbøturnar hjá leiðarunum lagdar inn í grundlønina, og hesar geva eisini rætt til eftirløn.
Tíðindafólkið hjá Kringvarpinum visti at siga, at lønin hjá sjúkrarøktarfrøðingunum hækkaði við 1.500 kr. í mun til núverandi løn, men møguleikin at fara upp í løn verður víðkaður.


text:
Gomul jól í Heiðunum
17. – 22. des. Kl. 17-20 Gamli handil, Jólacaféein á neystaloftinum og jólatræssøla
18. des. kl. 19 Næmingar frá musikkskúlanum spæla tónleik
19. des. Kl. 19 Næmingar frá musikkskúlanum spæla tónleik .
Keyboard : Danjal Eysturstein
Violin: Jóhannes Joensen, "37 ár" av Jóh. Joensen
Erla av Vollanum, Menuett av Boccherini
Rut Magnussen, Ongum er so trygd at fara
Kristina Tross Davidson, Love me tender og Jingle Bells
Dania A. Olsen, Frohes Liedchen
ymiskar jólasangjir
20. des. Kl. 18 Jólaskipið vitjar. Jólamenn, nissigentur og Nes Sóknar Hornorkestur spæla og syngja og hava okkurt gott við til børnini
21. des. Kl. 19 Seinasta freist at lata inn tekningar til teknikapping. Evnið: Jól
22. des. Kl. 18 Búi Dam lesur upp úr barnabókini: Drongurin, sum gloymdi hvussu mann spælir
Kl. 19 Vinnarar av teknikapping avdúkast. Kl. 19 á Neystaloftinum.


text:
Í yngstu deild í dag, hava vit arbeitt við okkara húsum. Húsini eru teknað, klippt ella límað á annað pappír. Hetta var ikki bara, bara. Nógvir vinklar og litir at hugsa um; men spennandi verður, tá alt verður liðugt. Vit
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Fyri at skapa gjøgnumskygni hava vit ment ein portal, sum vísir hvørjar avtalur tú hevur við LÍV, og hvussu hesar eru skipaðar. Navnið á portalinum er Mítt LÍV. Talan er um eina hurð til tínar upplýsingar, sum gevur tær lætta atgongd og fult innlit.
Her fært tú m.a. innlit í pensjónsuppsparing, persónligar tryggingar, samlagstrygging, inngjøld og teknisku uppgerðina.
SOLEIÐIS RITAR TÚ INN
Brúkaranavnið er títt p-tal. Afturat hesum ritar tú inn við einum loyniorði. Hevur tú ikki eitt loyniorð, er tú vælkomin nýta formin niðanfyri. Minst til at fylla út allar teigar og boða frá, at tú ynskir eitt loyniorð til kundaportalin Mítt LÍV.
Tá tú ritar inn fyrstu ferð, verður tú biðin um at skráseta teldubústað og fáa tær títt egna loyniorð. Eftir hetta fært tú ein teldupost frá okkum, sum váttar nýggja loyniorðið. Teldubústaðurin verður eisini brúktur, um tú gloymir títt loyniorð.


text:
Siglitúrar til fuglabjørgini
Vitjandi eiga at unna sær eitt minniligt upplivilsi við bátinum M.S. Hvíthamar, har tit síggja vøkur fuglabjørg og stórslignar drangar!
Bátasmiðurin Jóan Petur Clementsen, ið sjálvur hevur smíðað bátin, er ferðaleiðari umborð.
Siglt verður runt Skúvoynna ella vestanfyri bjørgini í Sandoynni. Eisini ber til at fara runt St. Dímun.
Tit hava ríkan møguleika at uppliva fugl í hópatali og eitt sera fjølbroytt fuglalív. Í bjørgunum er millum annað lomvigi, lundi, skarvur, havhestur og álka. Ofta sæst sovandi kópur og á hásumri síggjast mangan nísur spæla sær í sjónum.
Minst til:
Farið verður úr Sands havn.
Hav heit klæðir við.
Neyðugt er at bíleggja pláss frammanundan við at skriva til info@visitsandoy.fo.
Prísur:
400 kr per persón. Um tit eru fleiri enn tvey, kostar tað 300 kr. per per persón.
Túrurin er á leið 3 tímar.
Fiskitúrar verða eisini gjørdir!
Prísur:
1200 kr fyri 2 tímar
1850 fyri ein hálvan dag
3200 fyri ein heilan dag


text:
Sjóvar kommuna ynskir eisini at luttaka við í Earth Hour 2018, sum verður í morgin, leygarkvøldið 24. mars kl. 20.30.
Kommunan luttekur við at sløkkja øll gøtuljós í kommununi, undantikið ljósini á havnaløgunum. Ljósini verða sløkt í tíðarskeiðnum kl. 20.30-21.30. Møguliga sløkkja vit ljósini eitt sindur fyrr enn kl. 20.30, og tendra aftur eitt sindur seinni enn kl. 21.30.
Vit heita eisini á okkara borgarar, ið hava møguleika til tess, um at sløkkja ljósið hendan tíman.
Vegna sløkt gøtuljós, verða fólk biðin um at verða sera ansin í ferðsluni hetta tíðarskeiðið.
Earth Hour, ella jarðarinnar tími, er eitt altjóða átak, hvørs endamál er at varpa ljós á veðurlagsbroytingar, umhvørvisverd og lívfrøðiligt margfeldni. Átakið byrjaði í Sydney í 2007, og í ár luttaka einstaklingar, fyritøkur og kommunur í fleiri enn 180 lond í hesum átakið. Um ein ynskir at lesa meira um hetta átak, kann man trýsta á her.


text:
Menn 1. deild, 4. umfar: Giza Hoyvík – HB 1-1 Helst er tað ikki at taka munnin ov fullan, tá vit staðfesta, at vertirnir fingu tað eina stigið. Helst eru teir betri nøgdir við dagsins dómaratoymið.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Dýrið
Í 1960 tóku nakrir vágbingar seg saman og keyptu tann gamla Havnarbátin til grindabát. Báturin varð keyptur fyri 1.200 kr. og Havnar Róðrarfelag legði tær treytir við, at báturin skuldi bara brúkast sum grindabátur og mátti ikki verða vi ðí nøkrum kappróðri.
Teir, sum keyptu bátin, vóru: Mortan á Báraldarbakka, Andrias í Kykslið, Einar í Kykslið, Kalurin við Misá, Aksal í Garðinum, Niels Pauli á Gaddi, Torben inni á Bakka, Torbjørn hjá Manna í Líð, Sverri hjá Kissa, Pól hjá Pól Sofusi og Poli hjá Kristini.
Gamli Havnarbáturin, ið varð tíggjumannafar, varð brúktur sum grindabátur í nøkur ár. Men í hvørjum einasta grindadrápi brotnaðin hann illa. Báturin var gjørdur til kappróður og borðini vóru sera tunn, so bara ein hvalur bar við hann, so kom borið inn ígjøgnum. At enda fórbáturin so mikið illa, at hann ikki varð afturgjørdur.
Teir gjørdu so av at byggja annan bát og bóðu Sofus hjá Pól Hammer inni í Líð um at smíða ein nýggjan bát til grindabát, men báturin skuldi vera eitt áttamannafar og ikki eitt tíggjumannafar. Hesin báturin varð smíðaður í 1971. Teir vildu hava, at tann nýggi báturin varð gjørdur í sama sniði og somu stødd sum Hvalurin, sum hóast mong grindadráp aldri hevði fingið stórvegis skaða.
Tíggjumannafarið, sum teir áttu varð skrásettur undir navninum Havnarbáturin, men hesin nýggi báturin fekk navnið Dýrið.
Dýrið er helst síðsti bátur í Føroyum, sum er smíðaður til grindabát.


text:
Leo Poulsen 31.07.2014 (11:55)
Livar: Sea Shepherd bukaði okkum upp á pláss
Livar Nysted heldur lítið umframferðina hjá føroysku myndugleikunum í samband við grindina í Haraldsundi.
Hann finst harðliga at myndugleikunum og fílist á, at einki var gjørt fyri at forða Sea Shepherd at bróta lógina og reka grindina aftur til havs.
Hoyrið samrøðuna við Livar Nysted við at trýsta á pílin undir myndini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vit hava nú seinastu tíðina verið vitnið til fyrstu avleiðingarnar av fiskivinnunýskipanini hjá reyðu samgonguni. 25 mans hava mist ein góðan kjans við Sjúrðarberg. Fleiri av hesum hava júst sett búgv. Her tosa vit ikki bara um 25 mans, men um heilar familjur, kanska uml. 100 fólk, sum merkja avleiðingarnar av politikkinum hjá samgonguni.
Undarligt at hugsa sær, at JFK, sum hevur keypt kvotur dýrt fyri at reka vinnu, nú skal missa tað sum felagið hevur keypt. Samgongan tekur frá honum til at deila út til onnur økir í landinum, sum menningarkvotur. Ein nevnd skal meta, hvar hesin fiskurin gera størri gagn enn hjá JFK.
Tað verður lagnunnar speisemi, um nú somu kvotur verða latnar ókeypis aftur til somu støð, sum JFK keypti tær frá. Sum fleiri ferðir er nevnt, so eru tað tey, sum hava ríkað seg upp við at selja, og nú skulu hesi økir fáa somu kvotur aftur, ókeypis. Um JFK kemur at tørva rávøru, so skal felagið út at keypa einaferð aftrat á uppboðssølu.
Aðrir reiðarar hugsa um, hvussu teir sum frægast kunnu sleppa sær av við skipið og sleppa úr fiskivinnuni snikkaleysir.
Nei við hesi samgonguni eru útlitini døpur hjá fiskivinnuni í Føroyum.
Veljarar í høvuðsstaðnum stóra ábyrgd.
Til komandi val satsar samgongan, sum náttúrligt er, allarhelst uppá at vinna valið í høvuðsstaðnum. So er slottið næstan vunnið. Hartil er Suðoroyggin ein tryggur javnaðarskansi. Hetta hóast tað er politikkurin hjá undanfarnu borgarligu samgonguni, sum nú skapar karmar fyri framburði har.
Írestandi procentini í reinan meiriluta, ætlar samgongan allarhelst at fáa til høldar við politisku útlutani av menningarkvotum.
Um herferðin hjá blóðreyðu samgongu móti fiskivinnuni skal steðgast, so mugu veljarar í høvuðsstaðnum vera við til at geva sitandi samgongu durafjórðingin. Tað verður bara ein spurningur um tíð inntil verkirnir eisini fara at merkja høvuðsstaðin.
Elsebeth Mercedis Gunnleygsdóttur, Løgtingslimur


text:
Tróndur Arge 16.04.2018 (15:35)
Fyrsta málið í trý ár
Í ÍtróttarSosialinum, sum kemur á gøturnar saman við Sosialinum í dag, ber til at lesa um Trónd Jensen og HB, ið vunnu 2-1 á NSÍ um vikuskiftið. Miðvallarin avgjørdi dystin við fyrsta málinum í trý ár. Spælarametingar og samrøða við Trónd Jensen í Sosialinum í dag. Les eisini alt um 6. umfar í landskappingini.
Keyp Sosialin á netinum við at trýsta HER
Í blaðnum hesa ferð ber eisini til at lesa alt um FM finalurnar í flogbólti. ÍtróttarSosialurin var á staðnum, tá kvinnurnar hjá Fleyr og menninir hjá ÍF vunnu FM í flogbólti.
Les eisini um óhepnu Mariannu Holm Jacobsen, sum aftur hevur fingið ein drúgvan skaða í knæið. Hon hevur fyrr skift bæði krossbondini í knænum.
- Tað er ringt at skula hugsa um at gevast at spæla, tá tú ert 22 ár og kundi hugsað tær at spælt í 15 ár afturat, sigur stórskjúttin hjá VÍF, sum ikki verður við til FM finalurnar hesa vikuna.
Í blaðnum er eisini “Liðið hesa vikuna” hjá ÍtróttarSosialinum, har millum annað AB hevur tveir spælarar á liðnum.
Les eisini ummælið av filminum “I, Tonya”, sum er um Tonyu Harding, sum bleiv heimskend fyri eina hending, heldur enn hennara góðu eginleikar sum listaskoytari. Les eisini klummuna um eyðmýkjandi veruleikan, at vit mugu spæla okkara landsdystir í hondbólti á útivølli.
Les eisini stuttsøgd ítróttartíðindi og royn quzzina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tordis B. Thomsen hevur í 25 ár tikið lívfrøðilig sýni á fiskavirkjum í Eysturoynni fyri Havstovuna.
Havstovan sigur, at Tordis í høvuðsheitum hevur tikið sýni av toski, hýsu og upsa - og at hon tilsamans hesi 25 árini hevur longdarmátað um 400.000 fiskar av hvørjum av hesum fiskasløgum.
Eisini hevur hon nytrað umleið 40.000 fiskar av hvørjum slagi av hesum sløgunum. Harumframt hevur hon tikið sýni av eini 10 øðrum fiskasløgum, so sum gulllaksi, longu og svartkafti.
Havstovan sigur víðari, at taltilfarið, sum Tordis hevur fingið til vega, er týdningarmikið grundarlag fyri stovnsmetingunum, sum Havstovan ger, tí vit mugu vita longdar- og aldurssamansetingina í veiðuni til hetta arbeiðið.
Í Sjóvarmáli 2017 er týdningurin av hesum taltilfari nærri lýstur.
Um tú veitst okkurt, sum VP ikki veit - skriva so til vp@vp.fo


text:
Duty Free FAE Pluss er ein ókeypis fyrimunarskipan, ið bjóðar tær avsláttir og áhugaverdar fyrimunum, tá tú vitjar okkara handil í Vága Floghavn.
Tú kanst meldað teg til DutyFree FAE Pluss á forsíðuni. Tað er ómaksleyst og ókeypis at skráseta teg.
Tú kanst fáa tær títt egna Plusskort, tá ið tú vitjar DutyFree FAE í Vága Floghavn. Kortið gevur tær møguleika:
Minst til at skráseta títt Pluss kort her á heimasíðuni. Tú fært títt Pluss - kort við ein av kassunum í handlinum og nýtur tú kortið at skráseta tíni stig við, tá ið tú keypur í handlinum.
Keypir tú Pre - Order, skal tú bara logga inn á heimasíðuna við tínum brúkara. Títt skrásetta teldupostadressa er tín brúkari.
Um tú kevur gloymt títt loyniorð, kanst tú fáa hetta sendandi við at trýsta á her.
Ert tú ikki limur, kanst tú melda teg til her.


text:
Orð og lag: Philip P. Bliss
Týtt: Victor Danielsen
1. Hitt boð um náði aftur ber,
lat meg tað hoyra fá!
Tað ei nóg ofta talað er,
at hvør tí trúgva má.
Niðurlag:
Ei nóg nógv vitnað er,
ei nóg nógv vitnað er,
hitt boð, hitt boð um náðina
ei nóg nógv vitnað er.
2. Um frið eg mangan talaði,
men ei eg kendi hann,
til troyttur, hjartasjúkur eg
Guds fríu náði fann.
3. Mín gleði er við Kristi kross
til hvílu seta meg;
men inntil sál mín fann hin stað,
ei hvílu kendi eg.
4. Men hvat skal tað ei vera tá
at prísa honum har,
í ævigari dýrd hann sjá,
sum syndir mínar bar!


text:
Ísraelsmissiónin skipar fyri bíbliuskeiði í Ísrael uml. 27. juni til 14. juli 2019
Bíbliuskeiðið verður hildið í danska húsinum hjá Ordet & Israel í Poriya, sum liggur við Genesaretvatnið.
Vit gista á dupultkømurum við aircondition og standa sjálvi fyri matgerð og reingerð.
Ferðast verður meginpartin av tíðini í Ísrael í persónbilum, men eisini í bussi.
Tað er sera heitt í Ísrael hesa tíðina av árinum (30-45 hitastig), og mugu luttakararnir tí tola nógvan hita.
Kostnaður fyri ferðina: Ikki greitt enn.
Tilmeldingin hjá:
Frants Jensen, tel 793002 ella jensenfrants@gmail.com
ella
Jóhan Henriksen, tel 457795 ella 457795@olivant.fo
- Bíbliutímar verða hildnir dagliga
- Undirvísing fer eisini fram, tá ið vit ferðast út á ymisk bíbilsk støð
- Vit búgva stutt frá Tiberias, har møguleiki er at fara til handils, svimja v.m.
- Teir seinastu dagarnar verða vit í Jerúsalem


text:
112 dagur á Oyrarbakka
Tað var ein heldur øðrvísi hósmorgun í dag tá stórt tal av 6 ára gomlum møttu á Oyrarbakka til 112-dag.
Tað er SSP-samstarvið sum skipar fyri degnum har børnini sleppa at síggja og royna seg innan tyrluflutning, sjúkrabil, sløkkilið og løgreglu.
Dagurin byrjaði við at borgarstjórin helt røðu síðani kom tyrlan og børnini sluppu at síggja øll hesi spennandi akførini og ikki minst hundarnar. Eisini var sangframførsla og hugni á skránni.
Sum myndirnar vísa, so var hæddarpunktið tá tyrlan hjá Atlantic setti seg við Eydnuna á Oyrarbakka.
http://sunda.fo/index.php/1634-112-dagur-a-oyrarbakka#sigProId7fe82d5794


text:
Brúðarsesongin nærkast og kjólin skal finnast.
Til brúdleyp kanst tú lata teg í títt fínasta puss, so leingi tað ikki hevur hvíta litin. Tað er nemliga ikki loyv, at bera sama lit, sum brúðurin. Men har aftur ímóti, eru sera nógvir aðrir møguleikar. Beint nú er tað sera inn við mynstrum, flesum, sterkum litum, sum gulum og reyðum, og so sjálvandi yndisliturin ljósareytt. Særti ljósabláið liturin sleppur eisini uppí part og helst við hvítum strípum.
Eg havi fingið fleiri spurningar, frá vinkonum, sum eru í iva um, hvat man fer í til brúdleyp.
Altso, mín meining er, at man skal fara all in! Fær í tað fínasta tú eigur. Onki er for nógv! Leyp út í tað. Far í onkran lekkran lit, sum tú kanska ikki ert í, í gerandisdegnu. Far í tann kjólan, sum hevur goymt seg í skápinum alt ov leingi, sum hungrar eftir at sleppa út í ljósið. Vit skulu ikki óttast at fara í tað okkum dámar. Lat hesuferð tann trygga svarta kjólan liggja eftir, og brót tínar vanar.
Eg ynski at allar damurnar, sum koma at hátíðarhalda stóra dagin saman við okkum, fara at strála! Tað er stuttligt at snolla seg viðhvørt, og brúdleyp er tað perfekta høvi.
Eg havi funnið nøkur uppskot til tykkum. Her er nógvir vakrir litir, og summarlig snið. Teir flestu kosta minni enn 500kr, so hetta er til at klára.
Tann fyrsti er hesin flotti flotti kjólin við tí vakrasta blómumynstrinum. Hann framhevar tínar formar, og goymur tað, tú kanska ikki hevur hug at vísa. Sniðið er stílfult og kvinnuligt. WAAAUW!! Heilt sikkurt ein av mínum yndis. Leinkjuna til hann, finnurt tú HER.
Um tú hevur hugt í klædnahandlar seinastu tíðini, hevur tú heilt sikkurt sæð fríska gula litin. Eisini hevur hesin nakrar fínar detaljur, við flesum og blondum. Hann hevur eina romantiska kenslu yvir sær og kann stylast uppá nógvar ymiskar mátar. Tú finnur hann HER.
YES! Over-the-shoulder dillan er enn til staðar! Wauuw! Hesin er bæði romantiskum og eitt sindur frekur við slissinum. Vøkru blondirnar og beru herðarnir geva eitt sera kvinnuligt og feminint look. Liturin er barasta so elegantur. Trýst HER , so tú kanst ogna tær hann.
Kann man fara skeivur við einum reyðum kjóla?! Nei ha? Hesin er perfektur til brúdleyp. Hann er fótsíður, og hevur opnan rygg. Flesarnar fella so vakurt um ermholurnar og bandið um hálsin spælir væl saman við. Um tú hevur gott eyga á hesum, so kanst tú finna hann HER.
Blondurnar eru enn eitt hitt! Bara tær ongantíð fara av móta, tí tær eru soo vakrar. Hesin riggar væl til tín, sum dámar tað eitt sindur einfalt. Hesin kjólin er nokk í sær sjálvum, og nýtist tí ikki nakað serligt tilhoyr. Trýst HER um tú ynskir at síggja meira.
Enn ein gulur! Liturin er bara so vakur og frískur. Sniðið á hesum sigur bara WAUW! Trýst HER fyri at síggja fleiri myndir. Altso hesin er elegantur.
Eg haldi so avgjørt, at hendan er áveg í brúdleyp. Er hesin ikki bara flottur?? Langur, við “slå-om” sum gevur ein so vakran kropsform. Um tú heldur at hann er ov niðurringaður, kanst tú saktans fara í ein ljósan blondutopp innanfyri. Eg trúgvi at nógvar høvdu riggað væl í hesum, tí hann framhevar taljuna og yvirpartin. Er tað ikki tað vit ynskja okkum? Finn hann HER.
Eg eri ikki so nógv til svart, men hesin er soo flottur. Ljósa mynstrið, gevur honum eitt sindur av spenningi. Blondurnar prýða hann væl, og gera hann festligan. Sniðið framhevar teir kvinnuligu formarnar, uttan at vísa alt ov nógva húð. Wauw!! Tú kanst finna hann HER.
Fann tú okkurt tær dámdi?
Kanska eg skal finna mær ein, sum eg kann fara í dagin eftir, til brúðarhús 😉
M&K


text:
Fyrsta Mósebók, kapittul 28
Ísakur sendir Jákup til Lábans
v1
Tá rópaði Ísakur Jákup til sín og vælsignaði hann og beyð honum: «Tak tær ikki konu av døtrum Kánáans,
v2
men far tær til Paddan-Áram í hús Betuels, móðurfaðirs tíns, og tak tær haðan konu av døtrum Lábans, móðurbróður tíns!
v3
Og Guð hin alvaldi vælsigni teg og lati teg nørast og fjølgast, so at tú verður ættarfaðir at mongum tjóðum;
v4
hann gevi tær signing Ábrahams, tær og avkomi tínum við tær; og hann gevi tær land útiseturs tíns til ognar, tað sum Guð gav Ábrahami!»
v5
Síðan sendi Ísakur Jákup avstað; og hann fór til Paddan-Áram, til Lábans Betuelssonar, hins áramaiska, bróður Rebekku, móður Jákups og Esavs.
Esav fær sær dóttur Ísmaels til konu
v6
Men tá ið Esav var varur við, at Ísakur hevði vælsignað Jákup og sent hann til Paddan-Áram at fáa sær konu haðan, eftir at hann hevði vælsignað hann og boðið honum, at hann skuldi ikki taka sær konu av døtrum Kánáans,
v7
og at Jákup hevði lýtt faðir sínum og móður og var farin til Paddan-Áram,
v8
tá skilti Esav, at døtur Kánáans ikki hóvaðu Ísaki, faðir hansara.
v9
Og hann fór tá til Ísmaels og tók sær Máhalat, dóttur Ísmaels Ábrahamssonar, systur Nebajots, til konu umframt hinar konur sínar.
Dreymar Jákups í Betel
v10
Jákup fór nú frá Beersjebu og helt leið síni til Káran.
v11
Men tá ið hann var komin at halgistaðinum, vildi hann verða har um náttina, av tí at sól var farin til viða; hann tók sær tá ein av steinunum, ið har vóru, og hevði hann til høvdalag og legði seg har at sova.
v12
Tá droymdi hann, at hann sá stiga, sum stóð á jørðini og røkk upp til himins; og sí, einglar Guðs gingu upp og niður eftir honum.
v13
Men uppi yvir honum stóð Harrin og segði: «Eg eri Harrin, Guð Ábrahams og Guð Ísaks, faðirs tíns. Landið, tú liggur á, gevi eg tær og avkomi tínum.
v14
Og avkom títt skal verða eins og dustið á jørð, og tú skalt breiða teg bæði í vestur og eystur, í suður og norður. Og av tær og avkomi tínum skulu allar ættir á fold fáa signing.
v15
Og sí, eg eri við tær og skal varðveita teg allar staðir, hvar ið tú fert, og føra teg aftur í hetta landið; tí at ikki vil eg fara frá tær, men evna alt tað, sum eg havi lovað tær.»
v16
Tá vaknaði hann úr svøvni sínum og mælti: «Vissuliga er Harrin á hesum staði, og eg visti tað ikki!»
v17
Og ótti kom á hann, og hann mælti: «Hvør øgiligur er hesin staður! Her er vissuliga Guðs hús og lið himinsins!»
v18
Og Jákup reis tíðliga um morgunin, tók steinin, sum hann hevði havt undir høvdinum, og reisti hann sum steinsúlu og helti olju oman yvir hann.
v19
Og hann nevndi henda stað Betel; áður hevði staðurin itið Luz.
v20
Tá strongdi Jákup hetta heiti: Verður Guð við mær, og varðveitir hann meg á hesi ferð míni, eg eri á, og gevur mær breyð til matna og klæði at fara í,
v21
og eg komi heim aftur í hús faðirs míns í øllum góðum, so skal Harrin vera Guð mín!
v22
Og hesin steinur, ið eg havi reist sum steinsúlu, skal vera Guðs hús; og av øllum, ið tú veitir mær, skal eg geva tær tíggjund.


text:
Teir hava verið staddir í eini zombie epidemi, gjørt uppreistur í eini bygd við seriumordarum og hjálpt einum alien úr area 51.
Nú er teir aftur báðir, Simon Pegg og Nick Frost. Sum menn í miðalaldri fara fimm vinir á pubcrawl í býnum teir vóru uppvaksnir. Teirra mál er, at klára tólv pubbir uppá eitt kvøld, ið er tann ultimativa avbjóðingin í heimbýi teirra. Enda destinatiónin er pubbin, the World’s End. Hetta gongur tó ikki sum ætla, tá teir verða álopnir av robottum.
Filmurin hevur premieru 10. Oktobur 2013


text:
Kon-Tiki
28. apríl 1947 løgdu 6 mans frá landi, úr Calla í Peru, á einum flaka. Teir seks vóru; norðmenninir Thor Heyerdahl, Herman Watzinger, Knut Haugland, Torstein Raaby, Erik Hesselberg og svenski etnografurin Bengt Danielsson.
Grundin til ferðina var, at Thor Heyerdahl meinti at fyrstu fólkini, sum settu búgv í Polynesia, vóru komin úr eystri, yvir Kyrrahavið úr Suðuramerika. Thor fekk tó ongan stuðul frá vísindafólki, tí teir meintu ikki, at tað var møguligt at sigla úr Peru til Polynesia á teimum flakunum, ið blivu brúktir har tá.
Fyri at prógva at hetta var møguligt, savnaði Thor eina manning, ið skuldi sigla við honum yvir um Kyrrahavið á einum flaka. Flakin bleiv, við hjálp frá lokala fólkinum í Polynesia, bygdur upp á gamlan máta, og við tí tilfarinum, ið bleiv brúkt har tá.
Í 1951 kom ein dokumentarur út um hendingina, og vann hann eina Oskar virðisløn. Eisini eru fleiri smærri sjónvarmssendingar gjørdar um hendingina, úr tilfarinum ið bleiv tikið upp á ferðini.
Filmurin Kon-Tiki, ið kom út í 2012, er um ferðina yvir um Kyrrahav, men kemur eisini í stuttum inn á lívið hjá Thor Heyerdahl.
Filmurin Kon-Tiki, 2012
Fimurin byrjar við einum klippi, har vit síggja Thor Heyerdahl sum barn. Thor leypur ímillum tveir ísflakar á einum vatni, men missur javnvágina og dettur niður í tað ísakalda vatnið. Vinfólkini bjarga honum upp aftur á turt, og pápin biður hann lova sær, at hann ikki skal gera nakað so vandamikið aftur. Thor svarar ikki pápanum. Filmurin loypur fram til vaksna lívið hjá Thor, har hann og konan Liv eru á kanningarferð á oyggini Fati Hiva. Her fortelur ein lokalur maður teimum, at teir trúgva at Tiki, sólarinnar gudur, hevur ført ført fólkið til oynna úr eystri, tí at alt rekur við streyminum úr eystri. Nú loypur filmurin fram til desembur 1946, tá ið Thor er í New York og roynir at finna stuðul. Tað er tó eingin ið vil trúgva honum í New York. Thor møtir Herman Watzinger, ið er verkfrøðingur, og bjóðar sær til at hjálpa Thor við flakanum. Teir báðir fara beina leið til Callao í Peru, har teir finna sær eina manning, og við hjálp frá lokala fólkinum byggja flakan eftir gomlum polynesiskum byggisniði.
28. apríl 1947 leggja teir seks frá landi. Ferðin er mett at vera 8000 km long og at taka 100 dagar. Á ferðini renna teir seg í ymiskar avbjóðingar, eitt nú kemur ódnarveður á teir, teir møta hávum og renna seg í korallriv. Eisini síggja teir ymiskt livandi, sum teir ikki hava sæð áður.
Vit fara ikki at avdúka meiri um filmin her, men viðmæla tykkum at hyggja at annahvørt filminum ella dokumentarinum um Kon-Tiki.
Fakta Frumframsýning í Noregi: 24.08.2012 Sjangra: Drama Filmsleikarar: Pål Sverre Hagen Odd-Magnus Williamson Tobias Santelmann Anders Baasmo Christiansen Jakob Oftebro Gustaf Skarsgård Agnes Kittelsen Leikstjórar: Joachim Rønning og Espen Sandberg Leikrit: Petter Skavlan Framleiðarar: Aage Aaberge og Jeremy Thomas Myndir: Geir Hartly Andreassen Tónleikur: Trond Bjerknæs Longd: 1 tími og 58 minuttir Framleiðsluar: 2012 Framleiðsluforlag: Nordisk Film Production AS Recorded Picture Company Útgivið: Nordisk Film Distribusjon AS Aldursmark: 15 ár #perlekurser


text:
Súkkla
Sandoyggin er eitt tað besta staðið at súkkla í Føroyum. Tú velur sjálvur um tú fert ein túr ið er lættur ella torførur, og tú veist altíð nær tú kanst vænta at bilar koma framvið (tað eru tær 9 ferðirnar um dagin tá Teistin kemur og fer av oynni).
Súkkla við rentabike.fo
Rentabike.fo hevur súkklutúrar til Sandoynna í summar. Tú fert við ferðaleiðara úr Havn og súkklar til Gomlurætt. Av Gomlurætt fara tit við Teistanum til Skopunar.
Á Sandoynni súkkla tit úr Skopun til hugnaligu bygdina Húsavík. Tit hava eisini ein støðg á Kafe Breiðateig á Sandi, har tit fáa tykkum miðmála, djús og kaffi.
Tit fara norður aftur við Teistanum kl. 16.35 úr Skopun, og súkkla aftur av Gomlurætt til Havnar.
Túrurin kostar 1.225 kr.
Við í prísinum er leiga av einari nýggjari FELT VR6 súkklu, pedalar (vanligir, SPD-SL ella MBT), ljós, hjálmur, súkklu telda, vatn, orkustong (energy bar), miðmáli, atgongumerki við Teistanum og súkklu-ferðaleiðari.
Miðalferðin er 15-20 km um tíman. Oman og niðanbrekkur fert tú so skjótt sum tú vilt.
Teinur: 60 km
Tú sært hvar vit møtast her: Google Street View.
Bílegging
Til ber at bíleggja túrin her.
Um tú hevur nakrar spurningar um at súkkla á Sandoynni, ert tú vælkomin at skriva til okkum á info@visitsandoy.fo ella ringja til okkum á tlf. 222 078.


text:
North Carolina
North Carolina (enskt: State of North Carolina) er stakríki í Sambandsríkinum Amerika við umleið 8 mió. íbúgvum. Høvuðsstaðurin kallast Raleigh og størsti býurin er Charlotte. Í 1789 bleiv North Carolina stakríki í USA. Í norðri hevur Norður Carolina mark við Virginia, í suðri við South Carolina og Georgia, og í vestri við Tennessee. Í eystri liggur Atlantshavið.
Eyknevni er "Tjørhælstaturin" (enskt: Tar Heel State). Upprunaavgerðið av Tar Heel er ókendur.
Ein dómari í North Carolina hevur avgjørt at tað ikki bara skal vera loyvt at svørja á Bíbliuna, men eisini á einhvørja aðra átrúnaðarliga bók, í sambandi við rættarmál í North Carolina.
Innihaldsyvirlit
Søga[rætta | rætta wikitekst]
Upprunafólkið[rætta | rætta wikitekst]
Í 1711 - Tuscarora-kríggið ímillum niðursetumenn og indiánar í norður-North Carolina.
Flogfør[rætta | rætta wikitekst]
Í 1903 taka brøðurnir Wright seg á flog í North Carolina og eru teir fyrstu, ið flúgva við motorriknum flogfari. Fólk í North Carolina varnast ikki veruliga, hvønn týdning henda stórhending hevur, fyrr enn fyrri heimsbardagi brestur á í Evropa á sumri 1914. Hetta er fyrsta kríggj, har alt fólkið í statinum er partur í krígsførsluni ella krígsframleiðsluni.
Politikkur[rætta | rætta wikitekst]
Staturin Norðurcarolina verður mettur sum ein tann týdningarmesti í amerikanska forsetavalstríðnum. Norðurcarolina er ein av teimum sokallaðu svingstatunum. Tað serstaka við amerikanska valinum er, at tað forsetavalevnið, ið fær flest atkvøður í givna statinum, fær allar valmenninar í tí statinum. Eitt nú vann Barack Obama í 2008 allar atkvøðurnar í statinum, tá hann fekk 49.7% av atkvøðunum, meðan mótstøðumaðurin, John McCain fekk 49.3% av atkvøðunum. Sostatt vann Barack Obama allar atkvøðurnar frá teimum 15 valmonnunum í Norðurcarolina. Í nógvum statum eru republikanararnir ella demokratarnir so dominerandi, at mótstøðufólkini hava givið upp. Stríðið er tí mest í teimum sokallaðu svingstatunum, har tað er meira ella minni javnt millum valevnini. Í statum sum Norðurcarolina og Florida er serliga nógv stríð um atkvøður, tí har leikar sera javnt á, og statirnir hava nógvar valmenn.
Sí eisini[rætta | rætta wikitekst]


text:
Hemari (hemaraættin)
Lamna nasus
(Bonnaterre, 1788)
Stødd: Í mesta lagi upp ímóti 4 m, tó sjáldan yvir 3 m. Hann kann viga yvir 300 kg, men vanliga stórir hemarar viga um 150 kg.
Dýpi: Uppsjóvarfiskur, vanliga ikki djúpari enn 150 m, men er tó fingin djúpari enn 700 m.
Litur: Myrkt grábláur ella blásvartur á bakinum. Um síðurnar og búkin er hann ljósari. Afturkanturin á fremru ryggfjøðurini og á stertinum er ljósur.
Lýsing: Hemari er tjúkkvaksin um miðjuna og mjækkar út í báðar endar.
Hann hevur tvær ryggfjaðrar, tann fremra situr frammanvert miðjuna, er stór og tríkantað. Hin aftara er lítil og situr heilt aftur móti klingruni, og beint undir henni situr tann eins lítla gotfjøðurin. Búkfjaðrarnar eru smáar og sita við gotið. Hesar fjaðrarnar eru allar spískar aftureftir. Uggafjaðrarnar eru stórar og minna um bøksl. Hann hevur ‘kjøl’ hvørjumegin klingruna og eitt sindur fram á sporlið, eitt skarð inn í klingruna, bæði undir og yvir, beint við stertin. Hann hevur spískan trón, hvassar, tríkantaðar tenn, sum hava ein lítlan spíss hvørjumegin inni við tanngarðin.
Eyðkenni: Innara hornið á uggafjøðurini røkkur aftur undir miðjuna á tí fremru ryggfjøðurini. Hemari er tjúkkvaksin. Teir serligu ‘kjalirnir’ og skørðini inn í klingruna eyðkenna hemara.
Týdningur: Hemari hevur ofta góðan prís og verður nógv veiddur.
da: Sildehaj, en: Porbeagle, fr: Requin-taupe commun, ís: Hámeri, no: Håbrann, tý: Heringshai
Útbreiðsla: Hemari er báðumegin í Norðuratlantshavinum. Úr Barentshavinum suður til Vesturafrika. Í Norðsjónum og Miðjarðarhavinum. Undir Grønlandi, Íslandi, Føroyum og runt Bretsku Oyggjarnar. Frá Nýfundlandi til New Jersey. Eisini á syðru hálvu, frá Kili, Argentina, Suðurafrika til Avstralia og Nýsælands. Hann er bæði inni við land og á víðum havi.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Makrelhávar Lamniformes
Makrelhávarnir er ein heldur lítil, men rættuliga fjølbroyttur hópur av hávum við 7 ættum, 10 slektum og 15 sløgum.
Við Føroyar eru 3 ættir, við einum slagi í part:
Hetta eru stórir hávar, við tveimum píkaleysum ryggfjaðrum og einari gotfjøður. Teir hava fimm táknarivur, hava ikki eygnalok, og teir hava stóran kjaft, ið røkkur aftur um eyguni. Teir flestu hava andahol.
Teir eru bæði nær landi og langt til havs.


text:
Hvítingsbróðir, stinksild, toskasild (toskaættin)
Trisopterus esmarkii (Nilsson, 1855)
Stødd: Hvítingsbróðir verður í mesta lagi 27 cm langur, í veiðuni er hann vanliga 10- 20 cm.
Dýpi: Hann er botnfiskur og uppsjóvarfiskur á dýpi niður á 300 m, tó sjáldan djúpari enn 250 m.
Litur: Hvítingsbróðir er grábrúnur um bakið, kanska eitt vet grønur. Síðurnar eru blankar, kámt silvurlittar og búkurin minni blankur enn síðurnar, heldur ljósari. Kjálkarnir eru sum skínandi silvur. Ein elalítlan, svartan blett hevur hann við uggafjaðrafestið.
Teinar: R1 14-17; R2 22-28; R3 23-29; G1 26-31; G2 25-31.
Lýsing: Hvítingsbróðir er smidligur fiskur at síggja. Hann hevur tríggjar ryggfjaðrar og tvær gotfjaðrar. Uggafjaðrarnar sita fremri enn fremsta ryggfjøður og røkka aftur til gloppið millum fremstu og mittastu ryggfjøður. Búkfjaðrarnar eru nakað fremri enn uggafjaðrarnar og eru langar og smalar. Fremsti teinur er longstur og røkkur á smáum fiskum ikki til gotið og á stórum fiskum aftur um gotið. Sterturin er eitt sindur innbogin, og strikan er nakað bogin frá miðjari síðu og yvir uggafjaðrarnar. Gotið er beint undir aftara enda á fremstu ryggfjøður. Hann hevur stutta finnu. Eygnatvørmátið er størri enn gronin. Hann hevur lítið undirbit, og kjafturin er á skák uppeftir. Hann hevur fína leysa roðslu.
Eyðkenni: Eygnatvørmátið. Hann hevur lítið undirbit og lítla finnu.
Týdningur: Hvítingsbróðir hevur stóran týdning fyri ídnaðarfiskiskapin.
da: Sperling – calypso, en: Norway pout, fr: Tacaud norvegien, ís: Spærlingur, no: Augepål, tý: Spärling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Rísnaskøta (skøtuættin)
Malacoraja spinacidermis
Barnard, 1923
Stødd: Rísnaskøta verður upp í umleið 70 cm long.
Dýpi: Hon er úr 450 m niður á góðar 1500 m.
Litur: Hon er ljósagrábrún á bakinum. Eldri fiskar eru dimmari. Undir búkinum eru ungir fiskar hvítir og halin gráur. Hon myrknar undir búkinum, verður grálig við aldrinum. Nakrir hvítir blettir eru tó í tí gráa litinum.
Lýsing: Skivan er hjartaskapað. Ravaendarnir eru rundir, og ravakanturin framman eitt lítið sindur bogaður inní. Bakið er sett við smáum naddum. Smáir píkar eru við eyguni og á akslunum (bert á vaksnum fiski). Halin er oftast mest sum píkaleysur. Ryggfjaðrarnar eru samanvaksnar í neðra. Blindumegin er hon sløtt, uttan fremst á kantinum, har hon er eitt sindur hvøss.
Hon hevur stutta gron og lítlan trant framúr. Breiddin á skivuni er størri enn longdin frá goti til trant. Gotið er nærum eins langt frá trantinum sum frá stertinum.
Eyðkenni: Smáu naddarnir um bakið, fáu píkarnir og liturin.
Týdningur: Rísnaskøta hevur ikki vinnuligan týdning.
da: Lådden rokke, en: Pricled ray – Roughskin skate, fr: Raie mollette – Raie profonde, ís: Sjafnarskata
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Felags fyri From Where You Are bøkurnar er, at tær taka støði í næmingunum og tí gerandisdegi og verð, sum mynda teirra lív. Við at møta næmingunum, har teir eru, er málið at víðka teirra sjónarring fyri nýggjum verðum og spurdómum. Tað verður gjørt ígjøgnum tey evni, sum bøkurnar taka upp til viðgerðar. Báðar bøkurnar leggja í tilfarinum dent á at umboða enska málið sum heimsmál og at menna nýskapandi og talgildar førleikar og kritiskan sans.
From Where You Are 1 er grundbók skipað í fimm evni, sum øll viðgera ungdómslív og sjálvsmyndina hjá teimum ungu: Food, Football, Gaming, Drinking, Branding.
Evnini verða viðgjørd í stuttsøgum, yrkingum og yrkisteksti. Tekstirnir hava ymisk torleikastig og eru hóskandi á C stigi.
Pre-reading uppgávur, tekstfatan og post-reading uppgávur seta tekstirnar í eitt størri høpi, og tvørfakligu uppgávurnar viðgera tekstirnar í samfelagsligum sjónarhorni. Orðafrágreiðingar eru til allar tekstirnar, samvirknar uppgávur eru til mállæruna, og harumframt eru sjónbandaupptøkur og upplestrar. Greiningarfrymlar eru eisini til ymisku tekstasløgini.
sBókin er týdd og tillagað útgáva av donsku útgávuni frá forlagnum Systime. Tony Søndergaard Andersen og Morten Petersen, sum báðir eru lærarar í enskum, hava gjørt upprunaútgávuna. Dorit Hansen hevur týtt og tillagað. Nám stendur fyri føroysku útgávuni.
Bókin er tøk í talgilda sBókahandlinum: shop.systime.dk/fo/
Til ber at keypa trý ymisk hald til From Where You Are 1. Tríggir mánaðir kosta 38 krónur, tvey ár kosta 68 krónur og trý ár kosta 88 krónur.
From Where You Are 2 er framhaldsbók, sum er skipað eftir sama leisti sum From Where You Are 1. Við støði í næmingunum tekur bókin fýra evni upp: Family, Social media, War, Religion.
Evnini verða viðgjørd í stuttsøgum, prosabrotum, yrkingum og yrkisteksti. Tekstirnir eru ymiskir í torleikastigi og eru hóskandi til B og A stig.
Pre-reading uppgávur, tekstfatan og post-reading uppgávur seta tekstirnar í eitt størri høpi, og tvørfakligu uppgávurnar viðgera tekstirnar í samfelagsligum og søguligum sjónarhorni. Orðafrágreiðingar á enskum umframt á føroyskum eru til allar tekstirnar, samvirknar uppgávur eru til mállæruna, og harumframt eru sjónbandaupptøkur og upplestrar. Greiningarfrymlar eru eisini til ymisku tekstasløgini.
sBókin er ein týdd og tillagað útgáva av donsku útgávuni frá forlagnum Systime. Tony Søndergaard Andersen og Morten Petersen, sum báðir eru lærarar í enskum, hava gjørt upprunaútgávuna. Rannvá Mortensen hevur týtt og tillagað. Nám stendur fyri føroysku útgávuni.
Bókin er tøk í talgilda sBókahandlinum: shop.systime.dk/fo/
Til ber at keypa trý ymisk hald til From Where You Are 2. Tríggir mánaðir kosta 38 krónur, tvey ár kosta 68 krónur og trý ár kosta 88 krónur.
Worlds of English
Worlds of English vann BELMA virðislønina (Best European Learning Material Award) í 2013. Bókin er síðan víðkað og dagført sum sBók við m.a. evnum, sum viðgera aktuellar spurdómar í sambandi við Donald Trump sum forseta í USA og Brexit í Bretlandi.
Worlds of English er tekstasavn hóskandi frá C stigi. Gjøgnum fagrar bókmentir, yrkingar, leik og yrkisbókmentir lýsir savnið málsligu menningargongdina frá fornenskum til alheimsenskt umframt framgongdina av ensktmæltum mentanum frá byrjan fram til dagin í dag.
Savnið fevnir um:
- Language and Culture – um menningina av enska málinum frá fornenskum til alheimsenskt
- The UK – bretskar bókmentir frá Rule Britannia og James Thomson til yrkingar hjá John Agard
- The USA – amerikansk mentan og bókmentir frá niðurseturtíðini og Emerson til Britney Spears og Barack Obama
- Being Global – tekstir úr m.a. Afrika, India og Avstralia um fjølmentanar- og alheimssamleika
Umframt tekstir fevnir savnið um Tool Box, ljóðfílur við upplestri, samrøður á filmi, samvirknar umframt aðrar uppgávur, myndir og orðafrágreiðingar á enskum umframt á føroyskum.
sBókin er ein týdd og tillagað útgáva av donsku útgávuni frá forlagnum Systime. Anne Mette Finderup og Agnete Fog, sum báðar eru lærarar í enskum, hava gjørt upprunaútgávuna. Bergljót av Skarði og Maria Heradóttir hava týtt og tillagað. Nám stendur fyri føroysku útgávuni.
Bókin er tøk í talgilda sBókahandlinum: shop.systime.dk/fo/
Til ber at keypa trý ymisk hald til Worlds of English. Tríggir mánaðir kosta 38 krónur, tvey ár kosta 68 krónur og trý ár kosta 88 krónur.
sBókin er ein týdd og tillagað útáva av donsku útgávuni frá forlagnum Systime. Anne Mette Finderup og Agnete Fog, sum báðar eru lærarar í enskum, hava gjørt upprunaútgávuna. Bergljót av Skarði og Maria Heradóttir hava týtt og tillagað. Nám stendur fyri føroysku útgávuni.
Bókin er tøk í talgilda sBókahandlinum: shop.systime.dk/fo/
Til ber at keypa trý ymisk hald til Worlds of English. Tríggir mánaðir kosta 38 krónur, tvey ár kosta 68 krónur og trý ár kosta 88 krónur.


text: Jón Bjarnason skrivar her á svimjing.com, at teir fara at venja nú um einar 25 minuttir, at teir búgva saman við dønum, og at internetið er fínt og ókeypis á hotellinum. So har eru vónir fyri at frætta frá teimum, í leypi av tíðini í Moskva, um enn russar sjálvir ikki finna útav at koma við einum startlista. Pál skrivar á Facebook at ‘tað er kølið í Moscow’, og Jessica Hardy skrivaði á Twitter í dag at “Pool here has no signs in English! Walked in2 a stairway to roof instead of shower, oops! Have a Russian Trojan teammate here, so helpful!”. Verðin er av sonnum ‘sosial’ í dag 🙂


text:
Orð: Valdimar Briem
Týtt: Petur Jacob Sigvardsen
Viðmerking: Týddur um aldamótið.
Nú gleði er í døprum hjørtum,
– nú ljóma Drottins jól!
Í bølaniðu, náttum svørtum
upp rennur náðisól.
Um vetri valdar stormur stríði,
hjá okkum stendur friðareingil blíði,
og tá ið dagur fer um sýn,
tá Drottins ljós kring okkum skín.
Oss øllum miklan fagnað flytur
tann einglarøddin skær:
Tann Gud, sum hægst á himni situr,
er her á jørð oss nær.
Tann Gud, sum valdar himni háum,
hann hvílir nú í dýrastalli lágum,
tann Gud, sum sat í himnabú,
varð hold og býr hjá okkum nú.
O, Guds barn, nú er skaðin grøddur,
lat lætta sút og sorg!
Í dag er Jesus Kristus føddur
í Dávids halgu borg.
Hann sveiptur var, í fjøtrum borin,
eitt frælst Guds barn tú nú ert vorðið.
Hann tínar syndir tók á seg,
og við Guds dýrd hann skrýddi teg.
So skært og stilt nú stjørnur skína
á himnahválvi hátt,
við yndisrødd fram einglar trína
nú hesa halgu nátt.
O, hvat man himnadýrdin týða
og væna einglareystin blíða?
Um dýrd Guds faðirs, frið á fold,
um kærleik Guds, ið her varð hold!
O, dýrd, sum var á hæddum háum,
her birtist foldum á,
og er enn lív í æðrum várum,
vit lov tær syngja tá,
so leingi tungan enn kann tala,
og muður megnar orðum mæla,
hvønn andadrátt, hvørt æðraslag,
Guds einglar syngið dýrdarlag.


text:
- Tíðindi, mentan og ítróttur
Ókeypis interrail til tannáringar
Endamálið er at víðka sjónarhornið hjá teimum ungu, so tey kunnu læra meira um sítt meginland - Evropa. Tað skrivar Europa-komissiónin í tíðindaskrivi.
Fyri at fáa hendur í ein ferðaseðil, skulu tey ungu búgva í einum av 28 londunum í ES, vera 18 ár, tað vil siga fødd millum 2. juli 1999 og 1. juli 2000 og kunna svara fimm spurningum um mentanararvin í Evropa og arbeiðið, sum ES ger fyri ung.
Til ber at søkja um ein ferðaseðil á heimasíðuni hjá ungdómsportalinum hjá ES millum 12. juni og 26. juni, og tey, sum fáa ein ferðaseðil, skulu ferðast millum 9. juli og 30. september 2018. Leinkjan at søkja er her.
Ein interrailferðaseðil gevur møguleikar fyri at ferðast í Evropa í 30 dagar í fýra ymsum londum við toki og í summum føri ferjum.
Endamálið við átakinum er at menna tey ungu og geva teimum eitt størri forstáilsi fyri møguleikunum í ES.
- Tað vil verða ein góður møguleiki hjá ungum at læra Evropa at kenna gjøgnum eina persónliga ferð og at fáa upplvinginar og royndir, sum tað ikki ber til at lesa seg til.
Tað sigur Tibor Navracsics, ES-kommisserur fyri útbúgvging, mentan og ung í tíðindaskrivi.
Interrail var serliga væl umtókt frá 1970´unum til 1990´unum, men áhugin er minkaður støðugt í samband við, at flogferðaseðlaprísirnir eru lækkaðir.
Í Danmark seldi DSB umleið 7000 interrailferðaseðlar í fjør - og tað er nógv minni enn tær 27.000 ferðsseðlarnar, sum tey seldu í 1989.
Ein ferðaseðil kostar millum 1500 og 3500 krónur, skrivar dr.dk.
Sí eisini


text:
Ein nýggj funka ger tað møguligt at taka sendingarnar hjá lokalútvarpinum í Vestmanna, StaðiðFM, niður á telduna áðrenn tú lurtar.
Higartil hevur bert verið gjørligt at stroyma beinleiðis, og tað hevur virkað væl hjá teimum flestu, men har sum netsambandið ikki er gott, eitt nú umborð á skipum, hevur ikki borið væl til at lurta.
Hetta er broytt við nýggju funkuni. Trýst á "Heinta sending" knøttin og vel síðani at goyma sendingina á telduni áðrenn tú lurtar.
Um tú veitst okkurt, sum VP ikki veit - skriva so til vp@vp.fo


text:
Málfrøði og list - Frændafundur 8 útkomin
Fróðskapur hevur útgivið Frændafund 8 við greinum frá ráðstevnuni hjá føroysk-íslendska granskingarsamstarvinum, sum var í Føroyum í 2013. Greinarnar eru um íslendsk og føroysk evnir og byggja á fyrilestrar á ráðstevnuni.
Størsti evnisbólkurin er málfrøðiligar greinar.
Av teimum eru fýra, ið bera saman ymiskar tættir av føroyskum og íslendskum. Tvær greinar eru um íslendskt og føroyskt sum móðurmál í skúlanum. Tvær greinar viðgera nám í íslendskum sum fremmandamáli, og ein triðja er um byrjanarnám í donskum í Háskóla Íslands. Tvær greinar kanna hugburð hjá næmingum í Føroyum og Íslandi til tær ymisku lærugreinarnar.Ein er, sum greinir broyting í máltøku hjá føroyskum børnum, ein onnur grein viðger málið í Hetlandi út frá orðabók J. Jakobsens. Í einari grein verður hugt at, í hvønn mun vesturnorrøn mál hava verið námsevni við universitet í Noregi. Málreinsing í føroyskum frøðimáli er til viðgerðar í einari grein.Tann seinasta av greinunum, ið nerta málfrøði, er ein lýsing av tí nýggja náminum við Háskóla Íslands í “talimeinafrøði” ella “logopedi”.
Fýra greinar fáast við ymiskar lista- og handverksgreinar.
Av teimum er ein, ið kannar menningina í íslendskari filmsgerð frá at vera tjóðarlig til at vera tvørtjóðalig og at enda altjóðalig. Virksemið hjá íslendska listamanninum Níels Hafstein og ávirkanin, sum hann hevur havt, er evnið í einari grein. Ein grein viðger myndabøkurnar um skrímslini eftir Rakel Helmsdal o.o. í undirvísingarhøpi, og at enda verður hugt at føroyskari bindimentan í grein, sum skoðar tað sjálvsagda og ósagda í frásjón.
Turið Sigurðardóttir og María Garðarsdóttir eru ritstjórar. Bókin er 390 blaðsíður og kostar 290 kr.
Frændafundur 7, sum kom út 2012, er atkomuligur á hugvis.hi.is. Innihaldsyvirlit yvir tær eldru útgávurnar er her
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Her eru fleri leinkir til kappingina.Les meira »
Ísland vann vinarlandsdystin
Ísland vann tann afturvendandi vinarlandsdystin, ið varð telvaður í Løkshøll í vikuskiftinum. Ísland vann báðar dystirnar: fyrra dystin 6½-4½ og seinna dystin 7-4. Sostatt vann Ísland samanlagt 13½-8½.Les meira »
Føroyar – Ísland beinleiðis
Dysturin Føroyar – Ísland, ið byrjaði nú kl. 14, verður vístur beinleiðis á http://live.faroechess.comLes meira »
Føroyar vunnu
Føroyar hava í dag vunnið talvkappingina fyri smátjóðir í Evropa suðuri í Andorra. Avgerandi dystin í kappingini – finaluna móti vertslandinum – vunnu Føroyar í síðsta umfari í dag 2½-1½. Rógvi Egilstoft Nielsen gjørdist føroyskur sigursharri við svarta fólkinum á triðja borði. Á hinum borðunum endaði javnt.Les meira »
Føroyar – Ísland vinarlandsdystur
Í vikuskiftinum, í dag og morgin kl. 14, verður afturvendandi vinarladsdysturin móti Íslandi telvaður í Løkshøll í Runavík. Á 2. hvørjum ári verður dysturin avhildin í annaðhvørt Íslandi og Føroyum, og í ár verður hann telvaður í Føroyum.Les meira »
Føroyar í finaludysti
Tað verður einki minni enn ein finala við lít, tá Føroyar og Andorra hittast í seinasta umfari í dag í EM-kappingini fyri smátjóðir í talvi. Føroyar eru á odda. Eitt stig er á muni. Føroyar hava 15 stig og Andorra 14. Monaco hevur á triðja plássi 13 stig. Tvey stig fáast fyri vunnan dyst, javnleikur gevur eitt stig, meðan einki fæst fyri taptan dyst.Les meira »
Føroyar á odda
Føroyar hava nú lagt seg á odda í talvkappingini fyri smátjóðir í Evropa suðuri í Andorra. Føroyar vunnu í dag stórsigur 3½-½ á Kýpros. Helgi Dam Ziska, Høgni Egilstoft Nielsen og John Rødgård vunnu, og Rógvi Egilstoft Nielsen telvaði remis. Helgi vann í einum knúsandi kongálopi, John var tryggur við svarta fólkinum í fronsku yndisbyrjanini, og Høgni fekk væl burturúr einari støðu, ið annars tóktist ógvuliga jøvn. Hjá Rógva stóð fast allan vegin. Flott úrslit hjá føroyska liðnum.Les meira »
Helgi vann
Í gjárkvøldið var kappast í snartalvi í Andorra millum teir, sum eru við í smálandakappingini fyri landslið í Evropa. Føroyski stórmeistarin Helgi Dam Ziska vann kappingina. Hann fekk seks av sjey stigum. Nummar tvey var annar stórmeistari, Igor Efimov úr Monaco. Hann fekk 5½ stig. Og nummar trý var John Rødgård, sum er gamal danmarkarmeistari í snartalvi. Hann fekk 4½ stig. 44 telvarar vóru við. Hvørgin stórmeistarin hjá Andorra, Oscar De La Riva og David Norwood, vóru við í kappingini. Helgi er tann, sum hevur hægsta styrkitalið av øllum í kappingini í Andorra.Les meira »
3-1 móti Malta
Føroyar vunnu aftur í dag í talvkappingini fyri smátjóðir í Evropa. Eina løtu var Malta á odda 1-0, men so vendi gongdin, og Føroyar vunnu dystin trygt. Helgi Dam Ziska, Høgni Egilstoft Nielsen og John Rødgård vunnu allir, men Silas Eyðsteinsson tapti á fjórða borði.Les meira »
Føroyar vunnu
Tað eydnaðist at vinna tann týðandi dystin móti Monaco í EM-kappingini fyri smátjóðir í talvi í Andorra í kvøld. Tað endaði 2½-1½ til Føroyar.Les meira »


text:
Jákup Mørk 14.08.2015 (16:33)
Ingi einsamallur í Norðustreymoy
Í tíðindaskrivi í dag skrivar Norðstreymoyar Fólkafloksfelag, at hava avgjørt at uppstilla Inga Olsen til løgtingsvalið.
Ingi Olsen hevur nærum 25 ár á baki sum bankamaður. Seinast í Grønlandi. Ingi er tó farin í annað starv og seinasta árið hevur hann verið góðskuleiðari hjá Vestmanna Seafood.
Ingi Olsen hevur verið uppstillaður nakrar ferðir áður, og hevur í stuttum millumbilum verið eykamaður á tingi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heri Simonsen 21.08.2013 (07:30)
Óli Jacobsen fyllir 70 ár í dag
Í dag fyllir Óli Jaocbsen í Havn 70 ár, og í tí sambandi verður ein sending á Rás2 klokkan 11.05.
Fyrrverandi formaðurin í Føroya Fiskimannafelag er í dag kendur fyri sítt siðsøguliga tilfar í Miðvikuni í Sosialinum, og fyri sínar siðsøguligu bøkur.
Rás2 hevur gjørt eina longri samrøðu við Óla um barnaárini og uppvøkstur, um tíðina Óli var til skips, og um tey 36 árini Óli var formaður í Fiskimannafelagnum.
Rás2 og Óli umrøða eisini tíðina, Óli sat í landsstýrinum fyri Verkamannafylkingina.
Eisini nema Rás2 og Óli við bøkurnar, Óli hevur givið út, og tað siðsøguliga tilfarið Óli skrivar í Sosialinum.
Sendingin verður endursend á Rás2 í kvøld millum klokkan 19 og 20.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Avstralski langteinasvimjarin Ryan Napoleon hevur fingið 3 mánaðar karantenu fyri doping við evninum Formoterol, og kemur tí ikki at svimja á stóru Commonwealth Games kappingini í India í oktober. Hetta ljóðar til at vera ein av teimum veruliga óhepnu søgunum, við tað at Napoleon eftir øllum at døma av óvart kom til at dopa seg, við tað at apotekið hevði sett skeiva etikettu á ein astma inhalator (!).
FINA sigur at tað er greitt at maðurin ikki ætlaði at dopa seg, men at íðkarin tó so enn hevur ábyrgd fyri at eftirkanna sín heilivág, og tí má dømast. Teir 3 mánaðirnir eru eisini greiður niðurskurður í mun til tey 2 árini sum hann annars eftir reglunum átti at fingið, men tað er sjálvsagt fyri tað tragiskt at maðurin nú skal vera skrásettur sum dopingsyndari, bara tí at apotekið ikki hevði skil á sínum heilivági.
Ryan Napoleon skuldi svimja 400 og 1500 frí á Commonwealth Games, og verður skýrdur ein av teimum heilt stóru nýggju talentunum í langteinasvimjing.


text:
Orð: H.C. Sthen
Týtt: Símun av Skarði
1. Hin myrka náttin nú horvin er,
og dagurin rísur so víða,
nú skínur sólin á fjøll og sker,
og fuglarødd ljómar hin blíða.
Guð veri vár hjálpari foldum á,
hans náðarljós okkum lýsi!
2. Guð havi lov nú og alla tíð,
í nátt hann oss vardi frá váða;
hann lýsi yvir oss halgan frið
og lati oss signing fáa.
Guð veri vár hjálpari foldum á,
hans náðarljós okkum lýsi!
3. Um páskamorgun, hin signaða dag,
Várharra reis upp frá deyðum,
Guðs tokka hava vit í tí sæð,
hann bjargaði okkum úr neyðum.
Guð veri vár hjálpari foldum á,
hans náðarljós okkum lýsi!
4. Rætt okkum, Jesus, nú hjálparhond
í dag og í allar løtur,
og varðveit okkum við fjøll og strond,
og leið oss á lívsins gøtur.
Guð veri vár hjálpari foldum á,
hans náðarljós okkum lýsi!
5. Tá hvørt sinn dagurin horvin er,
og náttin hon kemur hin svarta,
vit vilja prísa tær, Harri kær’,
um allar ævir av hjarta.
Guð veri vár hjálpari foldum á,
hans náðarljós okkum lýsi!


text:
Sjúkrahúsini mugu fáa frið at finna stevið
Í dag verður søkt eftir nýggjum leiðara til Landssjúkrahúsið og leiðara fyri arbeiðinum at menna sjúkrahúsverkið í einari felags organisatión
Í tilgongdini at fremja menningarætlanina fyri føroyska sjúkrahúsverkið, so havi eg tryggjað mær, at viðurskiftini kring Klaksvíkar Sjúkrahús og virksemið har, verður framtíðartryggjað.
Tað týdningarmesta er, at lokala leiðslan framhaldandi er intakt. Vit hava vissu fyri, at lokalu leiðslurnar á teimum trimum sjukrahúsunum hava evstu ábyrgd á sínum øki. Og tað verður framyvir sum nú, trý ymisk rakstrarstøð, sum tingið játtar til. Tað ber ikki til at flyta um høvuðskontur, hvørki hjá einum leiðara ella einum landsstýrisfólki, og tískil hevur tingið framvegis evstu ábyrgd av, hvussu virksemið kring sjúkrahúsini sær út.
Vit hava í lóg gjørt av, at vit framhaldandi skulu hava trý sjúkrahús í Føroyum. Ongar politiskar ætlanir hava verið at broyta ta politisku fortreyt, at øll trý sjúkrahúsini framhaldandi skulu veita sjúkrahúsviðgerð. Hinvegin var ætlanin at menna øll sjúkrahúsini og hækka støðið kring alt landið.
Toymisleiðsla
Við nýggju skipanini hava allir tríggir leiðararnir umframt lokala leiðslu, eisini medábyrgd av øllum sjúkrahúsverkinum, eisini landssjúkrahúsinum. T.v.s. at í veruleikanum kann leiðarin á Klaksvíkar Sjúkrahúsi koma at hava ábyrgd av ávísum økjum á øllum sjúkrahúsøkinum, kanska starvsfólkaviðurskiftum, rekruttering av starvsfólki ella øðrum, sum leiðslutoymið sínámillum ger av.
Trý sjúkrahús í menning
Øll ætlanin við at gera átøk í sjúkrahúsverkinum var at menna tey trý sjúkrahúsini. Í teirri tilgongdini havi eg ikki bara tryggjað mær, at virksemi á Klaksvíkar sjúkrahúsi verður hitt sama, men framyvir eisini bæði gerst betri og størri enn í dag.
Vit hava tryggjað, at tilbúgvingin ikki verður skerd, hóast tilmælið segði hetta. Vit fáa eisini nýtt tilboð á Klaksvíkar sjúkrahúsi, sum fevnir um alt landið. Eitt nýtt tilboð í Føroyum um viðgerð av seinheilaskaddum verður bjóðað fram í Klaksvík, og á játtanarkørmunum eru 6 millónir settar av til at gera hølir til hesa viðgerð – eitt økið við vitanartungum størvum.
Harumframt er primeri geirin 1870 (kommunulæknaskipanin) farin at virka saman við Klaksvíkar Sjúkrahúsi, so hetta gevur sjúklinginum betri tænastu í økinum.
Somuleiðis er peningur játtaður til nýggja skaðastovu, og játtanin til endurvenjingina er økt, so har eru fleiri starvsfólk.
Samstarv
Sum sagt, so er øll tilgongdin ætlað at tryggja økt virksemi og at fáa sjúklingar smidliga inn á ymsu deildirnar, so ikki fleiri bíðilistar darva virkseminum, og sjúklingurin verður við sviðusoð. Til tað krevst betri samstarv í millum sjúkrahúsini. Í allari menningartilgongdini eru tað partarnir sjálvir, allar tríggjar leiðslurnar, sum saman hava orðað og gjørt av, hvussu leiðslan skal skipast. Í dag vísa báðir sjúkrahúsleiðararnir á smærri sjukrahúsunum á, at teir hava peikað á stjóran á landssjúkrahúsinum at leiða hetta arbeiðið. Og tað er henda lýsing, ið nú er farin út.
Nýggjar leiðir
Eru ótryggleikar ella ivastøður hjá onkrum, so skilji eg hetta væl, tí samstarvið í millum sjúkrahúsini hevur ikki verið gott, tað tykist, sum neyðuga álitið mangan hevur vantað. Men nú verður farið undir nýtt samstarv, sum skal tryggja framgongd og tryggja meiri virksemi úti um landið, Og ikki minst, at tryggja, at øll trý sjúkrahúsini kunnu fáa so gott ummælið, sum Klaksvikar Sjúkrahús so ofta hevur fingið og fær. Leiðarin á Klaksvíkar sjúkrahúsi kann ganga á odda og gerast ein lyklapersónur, tekur hann av avbjóðingini, og eg ivist onga løtu í, at starvsroyndir hansara og hegni at leiða kunnu gera mun til tess at fáa alt sjúkrahúsverkið at virka til fulnar. Flest okkara munnu vera samd um, at nógv betri er at vera við og mynda avgerðir, enn at seta seg uttanfyri -tað er betri at vera á stóru skútuni, enn at sigla sín egna sjógv.
Tí er mítt ynski, at vit geva okkara sjúkrahúsum frið til at finna seg til rættis í sátt og semju, heldur enn at dyrka ósemjurnar. Og eg vóni og vænti, at Heilsumálaráðið og sjúkrahúsleiðslurnar í felag fara at finna ein gott og skikkað leiðslustarvsfólk at leiða leiðslutoymið.
Óluva Klettskarð, løgtingslimur fyri Tjóðveldi


text:
Lat okkum beinanvegin gera greitt, at tað er tætt samband ímillum tekniskar og taktiskar førleikar í hondbólti. Spælarin venur tekniskar førleikar og roynir teir í dysti. Og taktiska venjingin í dystinum stimbrar hugin hjá tí einstaka at menna teknisku førleikarnar.
Í stuttum ber til at lýsa tað soleiðis, at taktikkur er tað, sum spælarin velur at gera, og teknikkur er, hvussu hann fremur tað. Taktikkur er tað eisini, tá tveir ella fleiri spælarar fremja eina atsókn saman í álopi ella verju, tí teir hava eina felags fatan av spælstøðuni. Sostatt síggjast taktisku evnini hjá tí einstaka í mun til við- og mótspælarar. Hvussu megnar spælarin at velja frægastu loysnina, og hvussu eru felags taktisku førleikarnir hjá liðnum?.
Taktisk venjing kann býtast sundur í støður, sum eru avtalaðar frammanundan, og støður, sum henda í dystinum. Støðurnar, ið eru avtalaðar frammanundan, eru mannagongdir hjá liðnum sum heild, men eisini serligar mannagongdir til ávísan dyst. Støður, sum taka seg upp í dysti, eru tengdar at evnunum hjá tí einstaka at velja frægastu loysnina í givnu støðuni.
Í hondbólti ber ikki til at siga frammanundan, hvussu ein givin støða verður loyst. Sjálvt spælið er á tremur við metingarstøðum á tekniska og taktiska økinum. Ein vanlig støða er, at spælari skal meta, um hann skal skjóta, bróta ígjøgnum ella kasta til ein viðspælara. Velur spælarin at bróta ígjøgnum, so skal hann gera av, hvørja fintu hann ætlar at brúka. Verjuspælarin skal meta, um hann skal fram á vøllin at takla, verja har afturi og royna at byrgja fyri skoti ella kanska royna at bóltfanga.
Tá spælið er skipað soleiðis ber til at siga, at hondbóltsspælið krevur, at einstaki spælarin má hava nógvar og fjølbroyttar førleikar á bæði tekniska- og taktiska økinum. Spælari við hópin av førleikum, hevur fleiri amboð at brúka, tá ein givin uppgáva/støða skal loysast.
Føroyski leisturin leggur upp til, at taktiska venjingin í barna- og fyrstu ungdómsárunum í stóran mun er rættað ímóti støðum, sum henda í dystinum, t.s.v. at roynt verður at menna evnini hjá tí einstaka at velja frægastu loysnina í givnari álops- ella verjustøðu.
Í seinnu ungdómsárinunum verður mælt til at gera meira við avtalaðar støður/atsóknir. Eitt nú meginreglur um hvussu liðið spælir, og hvussu ein ávísur dystur skal spælast.


text:
Orð: H. Agerbek
Lag: Klokkan slær
Týtt: Símun av Skarði
1. Óttast ei, vak og bið!
Jesus hevur tær vunnið frið.
Hann hevur sigrað í størsta stríð,
Sátan bundið um alla tíð,
opnað tær himnanna dyr.
2. Óttast ei, vak og bið!
Jesus hevur tær vunnið frið.
Heim hann førir sær brúður brátt
hiðan av foldum til himna hátt,
heim í Guðs faðirs síns favn.
3. Óttast ei, vak og bið!
Jesus hevur tær vunnið frið.
Hevur tú lýsi á koluna spart,
brennur ljós títt, um enn ei bjart,
finnur við gleði tú hann.
4. Óttast ei, vak og bið!
Jesus hevur tær vunnið frið.
Vald og svik aldri fella hann,
dvølur hann leingi, hann koma tó man,
gleði tín verður tess meir.
5. Óttast ei, vak og bið!
Jesus hevur tær vunnið frið,
hann teg leiðir, um alt sýnist svart,
hann er tær nær, tó at ei tú sært
Jesus, tín trúfasta vin.
6. Klokkan slær, tíðin fer,
ævin endaleys fyri er;
latum oss tí nýta hvørja stund,
Harranum tæna av hjartans grund,
so finna vegin vit heim.


text:
Kanningar: Høgar sáttmálalønir hvørki ein fyrimunur fyri starvsfólk ella fyritøkur
Um minstalønin hækkar, eru tað lægstløntu starvsfólkini í fyritøkuni, sum fyrst verða søgd úr starvi. Hetta vísir ein svensk vísindalig kanning av svenska detailhandlinum frá árunum 2001-2005, sum varð kunngjørd í 2011. Fyritøkurnar velja í staðin at halda uppá starvsfólk, sum fáa hægri løn enn sáttmálalønina.
Tí kunnu tiltøk at hækka sáttmálalønina hava ta avleiðing, at tað eru lægstløntu starvsfólkini í fyritøkuni, sum verða verri fyri av einari hækkandi sáttmálaløn.
Hetta úrslit er væl í tráð við úrslitið úr Canandiskari kanning frá 2011, sum eisini kannar sambandið millum minstulønir og fátækradømi. Kanningin vísir, at um minstalønin yvir eitt áramál hækkar 10%, økist parturin av fátøkum familjum við 4-6 %. Niðurstøðan í kanningi er:
"Therefore, a higher minimum wage may paradoxically result in a significant negative shock to household income among low-income families."
Hækkandi sáttmálalønir eru heldur ikki ein fyrimunur fyri starvsfólkini, sum eru eftir í fyritøkuni. Ein kanning frá Fackföreningarnas Institut för Ekonomisk Forskning í 2002 vísti, at fyritøkur við einari størri lønarspjaðing eisini hava hægri miðallønir enn fyritøkur við einari lítlari lønarspjaðing. Trupulleikin við einari høgari sáttmálaløn er, at hon minkar um lønarspjaðingina, og harvið eisini um miðallønina.
Orsøkin til hetta kann vera, at fleiri kanningar vísa, at fyritøkur við einari størri lønarspjaðing eisini eru meira produktivar og lønsamar enn fyritøkur, har lønarspjaðingin er lítil.
Niðurstøðan frá hesum kanningum er sostatt, at ein høg sáttmálaløn hvørki er ein fyrimunur fyri starvsfólk ella fyritøkur.
Kelda: Svenskt Näringsliv